text:
Ndeen, neɗɗo arataa Ceɗɗo maa Pullo-Gaynaako, maa Cubballo, o wontatno ɗuum e fawaade e jikku makko, baawal makko maa e taariindi makko – ngonka maccungaagu alaa fof ɗo fawinoo. Wonde maccuɗo fawinoo ko e batte golwole.
Hello 2Ndeen, neɗɗo arataa Ceɗɗo maa Pullo-Gaynaako, maa Cubballo, o wontatno ɗuum e fawaade e jikku makko, baawal makko maa e taariindi makko – ngonka maccungaagu alaa fof ɗo fawinoo. Wonde maccuɗo fawinoo ko e batte golwole.
Ina wiyee Haalpulaar heewaani uujde tan majja, so tawii tuma kala omo waawi ŋuurde baar leele nder jamma ; tawa lewlewal sappo-e-nay tooñondirii e duule, sarii ndoogu mum e winndere. Hono no winndiyanke-daartiyanke Teen Yuusuf Gey wiyri : « Njimol (gooto maa keewal) ummodiingol e gole unuɗe nder yeeweende nguron dowri, tanndilo ñaañooru goyowol nder deeƴere durnirɗe, daande ƴellittoonde yahda e jimɗi ndiwiri, tufɗe jalbooje caafe naange, ɗum fof (wonande Fuutanke), ko huunde dillinoore ɓernde, huunde huuriinde niɓɓe yeeweende kam e ciftorɗe ummiiɗe e to ɓuri luggiɗde e fittaandu neɗɗo ».
Nguu ɓesngu, gila e teeminanɗe limlimtinɗi, ngu Tuubakooɓe inniri « Toucouleurs », yaama tawa ko sabu ɓalewol teeŋtungol guri ɓalli maɓɓe, addani ɓe saraade e dente pawiiɗe e kinɗe e pine, addani ɓe jaggirde donaaɗi maɓɓe denndaaɗi ɓuri fof, kam e yiytaade koye maɓɓe wonde yimɓe mahiiɓe e ñaamiri kaytundi nder diƴƴe maayo Fuuta-Tooro hannde oo, deeltiingo dow Denndaaɗi ɗiɗi, Muritani e Senegal, joginoo innde wonnoo tigi ko Namandiiru, leydi ngalɗundi. Hedde teeminannde 11ɓiire, nde wiytaa Tekuruur. Hoɗnoo e mayri adan ko Seereraaɓe e Wolofaaɓe e Soninkooɓe jillondirɓe e Fulɓe haa jibini ko wiyetee hannde Haalpulaar koo. Duttorɗe jangtaaɗe ina kollita ko mawɗo Manna en, Waar Jaabi Njaay sari Lislaam nder tuundu nduu caggal nde o fooli Jah-Oogo en. Ko kanko kadi waawni ɗemngal Fulfulde e dow yammirde mo moni kala yo « Haal Pulaar ! Haal Pulaar ! ».
Ko e daartol keewngol dille nder oo diiwaan keewɗo kareeli ɗi ngasataa Tekuruur ɗakkaa e njiimaandi kaanankiri Soninkooɓe Gaana nder teeminannde 12ɓere, refti heen ko laamaandi Mali (Manndinkooɓe) nder teeminannde 15ɓiire, ko adii nde kaanankiri Gaawo lomtotoo. Ko Koli Teŋella tabitini ngootaagu leydi ndii hedde hitaande 1512. Ko ndeen leydi ndii innitaa, wiyaa Fuuta-Tooro. O renndini pine ɗii leñƴi fof haa o sari ɗe nder Afirik Hirnaange, gila Mali haa Kameruun e Niseer, haa yettii golwole ko wayi no Usumaan Dem Fodeejo e Umarul Fuutiyyu en.
Tesko-ɗen noon Berbeer en ɓe leñol Sahajja en ndewii ɗoon. Gooto e ɓiyɓe Waar Jaabi tawtoraama e dow ɗuum dillere Maraabat en (Muraabiɗuun). Ko caggal ɗuum ndiwkeerunkooɓe Maruknaaɓe e harbiyankooɓe mum en Hormankooɓe ngari haa njettii maaje Niiseer e Senegaal. Ɓe teeŋtini goodal Aarabeeɓe ɓe leñol Beni Hasan en nder ndii leydi laatiindi lislameeri gila cogge gelooɗi befooje Saharaa ina njiyloo kaŋŋe e maccuɓe. Oo demoowo yimiyanke nder kolaaɗe maayo Senegaal ina woowi jime paayodinɗe Aarabeeɓe gila e yonta jaahiliya wayɓe no Antaar e Umarul Qaïs. Garal Tuubakooɓe jibini pelɓondiral pine muusngal, ɗum addani yimiyanke woyde ngati bawɗi mum pusaama, leeɓi koɗli taƴaama, duɗe dingire mum ñifaama. Ko ndeen donaaɗi e goowaaɗi ngenndi mooloyii nder jimɗi gaadanteeji jeyaaɗi e ndesaari ngorwordi coñce kinɗe nder Fuuta-Tooro.
Ndee hettere leydi lommbiinde hakkunde Saahal to rewo e Ferlo to worgo, ndi laatii ko duunde alɗunde ngati ndemandi mayre dumunnaari, coñal laabi ɗiɗi hitaande fof, jibinii kadi naatnaattondiral ɓesnguuji. Eɗen mbaawi tigi wiyde coñce Fuuta-Tooro ummii ko e njilludi keewndi goobuuji batte Manndinkooɓe to bannge fuɗnaange-worgo, Berbeer en e Aarabeeɓe to rewo, Wolofaaɓe e Seereraaɓe to hirnaange. Haa e yonta badtiiɗo, ko coñce jangtaaɗe laatii ngoroondi teeŋtundi, hay sinno nde sabu Lislaam, mbinndiin aarabeere huutoraama haa woodi e banngeeji majje tonngaa, tawi ina yahdi e ooñtude njeñtaari pine ɗee to bannge diine ngam haɓaade sanamiyaagal gonnongal e leƴƴitaade.
Goodal coñce kinɗe
Renndo Haalpulaar waɗi ko calɗi tati. Salndu adanndu nduu ko Rimɓe ɗo tawaten Fulɓe-Aynaaɓe, Toorodɓe, Seɓɓe, Subalɓe, Jaawanɓe. Saldu ɗiɗmuru nduu ko Ñeeñɓe fitiram-golle en kam e ñeeñɓe jaareeɓe, woni Mahbuɓe, Wayiluɓe, Sakkeeɓe, Lawɓe, Wammbaaɓe, Mahbuɓe-Suudu-Paate e Awuluɓe. Salndu tataɓuru nduu ko Jiyaaɓe (e Gallunkooɓe).
Ko adii nde hinnde Toorodɓe woodata, ardude e compugol lefol Almamaagal, renndo Haalpulaar en waawiino reende goodal mum e jerondiral mum e fawaade e ngonka kinɗe mum. Ngonka kinɗe ɗee ina yiytetonoo laataade ɗe timmotirooje, gootal fof timmina keddingal ngal. Ndeen, jotondiral hakkunde kinɗe ɗee ina newinoo sanne, wonaa no jooni nii. Kañje fof ɗe innitirtonoo ko iwdi ngootiri.
Ndeen, neɗɗo arataa Ceɗɗo maa Pullo-Gaynaako, maa Cubballo, o wontatno ɗuum e fawaade e jikku makko, baawal makko, maa e taariindi makko – ngonka maccungaagu alaa fof ɗo fawinoo. Wonde maccuɗo fawinoo ko e batte golwole. Eɗen teskoo hannde, macungaagu e gallunkaagu ngontii hinnde no kinɗe keddiiɗe ɗee nii, hinnde heewɓe yimɓe, nde ɓesngu mum hedditorii njiyaagu ellee ella walla si’i donaaɗo.
Iwdi cariindi kesiri hinnde Toorodɓe, ummii ko e kinɗe keddiiɗe ɗee fof, hinnde yuɓɓunde les araaraay Lislaam. Ɗum tagi en nanataa hinnde ndee nder daari kollitooji iwde Fulɓe. Tinndi men ina cifoo Fuuta, mbiya ɗum : “Leydi awooɓe e aynaaɓe”.
Sikke alaa, kinɗe ɗee fof innitirtoo ko ɗo gootel, Pullo garwaniijo, gontuɗo Lawbo ɗoo, Cubballo too, Bammbaaɗo bannge goɗɗo, ekn. Ko ɗoon coñce cañii, coñce “kinɗiije” (pawiiɗe e hinnɗe) kono ɗe ngonaa diiwtuɗe goɗɗum, ɗe ngonaa uddiiɗe. Hinnde fof ina joganii renndo ngoo gollal nder pinal gootal ngal, e teskaade ngaal pinal ina jogii darnde, ko adii fof naftoore, jeytoraande e njuɓɓudi nguurndam ñalnde kala. Miijo “coñce ngam coñce” (l’art pour l’art) woodaano e ngoon renndo.
E takko ngal pinal naftowal, aawdi ndenndaani ina woodi, ndenndinndi ko adii fof tinndi e daari ballitooji nehngo renndo gila e cukaagu haa e cagataagal. So sukaaɓe e taani mum en catiima duɗal, ko ndeen kon keɓatnoo binndannde nguurndam gadane maandinaaɗe e baɗe kullon ladde. Mawɓe so ummitiima e golle caasɗe, pooftotoo ko jamma tawa aɓe keɗoo haaliyankooɓe, njeewtana ɓe golwole e daari yimɓe ɓennuɓe laatotooɓe daarorɗe cuusal e e moƴƴere, e jaambaraagal e giɗli. Ko e nder ndii awdi ngootiri ndenndaani kadi mbaɗtaten won ɗiin fannuuji coñce ko wayi no leele e calsaltiri mum ko heen jeyaa.
Leelee calsitiri mum
Leele ina darji nder renndo Haalpulaar en. Iwdi oo fannu njimri anndaaka tigi rigi. Won wiyɓe leele ummii ko e Arabeeɓe. Ɓe mbiyi helmere “leele” ndee ummii ko helmere Aarab “leyla” (jamma). Woɗɓe heeriiɓe annduɓe mbiyi alaa, ko wayi no Buubu Sal mo Podoor (yoo Geno yaafo mo). E fawaade e dalillaaji tiiɗɗi o wiyi “leele” ko e nokku hee tigi sosaa ngati ko adii Siidi Siriif mo Ciloñ bayyinɗo oo baar, woɗɓe kuutoriima ɗum tigi. Ɗum fof e wayde noon, yaajni leele ko baar “su’araawu” laatiiɗo tabitino jime Antaar et Umaul Qaïs, yimiyankooɓe Arabeeɓe e yonta jahiliyya.
Njooɗndam jammaaji, yurmeende pottite giɗli, sifaa moƴƴere ŋari debbo, sifaade yeweende nokkuuji ɗi haaliyanke ciftori… Ɗum fof jeyaa ko e « leele » e calsitiri mum. Naalankooɓe ŋanaa mawninii leele, hono Sammba Joob “Leele” e Abdullaay Ceenel Faal (yo Geno yaafo ɓe). Hannde, Aamadu Tammbaa Joob ɓamtii araaraay “leele”.
Mbaydiiji coñce dumunneeje
Mbaydiiji coñce dumunneeje (joljole pawiiɗe e dumunaaji) mbaɗtatee ko e jeyal denndangal. Kono aɗi teskoree heewde ciiri e fawaade e ngonkaaji. Ɗi keewi ko maaydude e jom majji. Njeñtudi majji teddaani haa noon fof ngati sosi ɗi ko naalankooɓe (coolooji jayɓe, diɗɗe naalankooɓe nanaaɓe), fentooɓe jimɗi kesi ƴoogaaɗi e jimɗi boombi gure so ina nguna gawri maa so ina poɓɓana sippirteeɓe nder dingire.
Bayal Sammba Teen mawninii ndii mbaydi coñce e kitaale 1930. Pelle ɓurɗe ɓadtaade en ngonii naalankooɓe ŋanaa : wayɓe no Sammba Diyye Sal, Siidi Baylel Caam, Birom Njaay, Aali Hammadi Aali, ekn. Hannde oo, woni ɗoo ko gaaciyankooɓe hesɓe e gardagol Baaba Maal mo Daande Leñol, adduɓe kesamkesaagu, naatni heen mbaydiiji coñce Fuuta e nokkuuji goɗɗi. Ciftoren ɗoo Usumaan Hammadi Joob, Ngaari Laaw (jiyruɗo hoore mum dono Bayal Sammba Teen), Demmba Jah, Accaa Wele, Abuu Jubaa Deh, ekn.
Nafoore heeriinde batte coñce kinɗe
Coñce kinɗe njeyaa ko e faawru renndaandu ndu diƴataa. Ina heen Pekaan, wulaango Subalɓe, Gumbalaa, noddaango Seɓɓe, Dillere eewnaango Mahbuɓe.
Dillere nde Mahbuɓe
Sammba Dooru Mahbo e Umar Gafoo Senngoot, ko mawɓe yimatnooɓe Dillere ŋanaa. Mahbuɓe Sañooɓe ina teskoraa hinnde haɓɓiinde e gannde ɓaleeje jotondirɗe e jaŋde meccal cañu. Fitiram-golleeɓe kuutoroo gollorɗe mum en e cefi mum en, sara yaawere Cubballo maa Ceɗɗo peewnoowo kaɓirɗe mum. Jimoowo Dillere e ñeeñal mum e gannde mum, artirana renndo sippiro duumiingo hakkunde cañoowo e meccal mum, tawa ina yahda e lamɗam asko, ɗo ɓiyɓe yummiraaɓe maɓɓe Wayluɓe, Sakkeeɓe, Lawɓe njaltata e ngoon asko.
Pekaan mo Subalɓe
Sikke alaa, Pekaan jeyaa ko e fannu coñce Haalpulaar en ɓurɗe lollude nder Afiriki Hirnaange. Pekaan waɗi ko jime cornaaɗe cefi caɗɗi faamde. Cefi ɗi yamiraaɓe tan mbaawi sappaade. Iwdi Pekaan ko ndernderi cuuɗiindi. Wonande hoɗɓe e daande maayo, gannde cuuɗiiɗe nder diyƴe, kaawis dille won “tagooje kaawniiɗe” maa kulle ɗe ganndaaka… ko geɗe paamortooɗe nder gannde cuuɗiiɗe. Jom-Maayo, Caamaaba, Munu-Maayo, ɗum fof ko jalaŋuuji diyƴe ɗi Cubballo wallikintoo mbele awo mum ina moƴƴa, maa daña poolgu nder kareeli ƴiiƴiiji hakkunde makko e Ngabu maa Ngaari Maayo. So en juurnitiima cefi ɗii, maa en taw heen kelme ɗemɗe Seereer maa Wolof. Ɗum ina seedoo jiidigal gila daawaa-dawi hakkunde Subalɓe Fuuta e renndooji Seereraaɓe e Wolofaaɓe. Hollirta ɗum ko won e jettooɗe bayɗe no Gey, Gay, Saar, Joob, ekn. Gellaay Aali Faal takkii innde mum e Pekaan nde heddiiɓe ndefti heen.
Gumbalaa mo Seɓɓe
Gumbalaa ko jimɗi hare, jeyi ɗum ko Seɓɓe. Ko hono noon “ vaaghu ” wayi e Safalɓe. Ina wiyee kadi Kontimpaaji maa Jimɗi Ƴiiƴam. To daartol, Gumbalaa jokkindiri ko e Bawɗi Alamari : tabale laamɓe e yonta Satigaagal, Fulɓe Deeniyankooɓe. Gumbalaa ko coñce hare e golwole. Mawninaa heen ko waasde hormaade maayde e muuseeki, ko kam woni jime coomɗe jaambaraagal e cuusal nder mbaadiiji mum kala.
Loowdi jime e jimɗi Gumbalaa ina keewi. Jimɗi daartooji kareeli Sammba Gelaajo Jeegi, tinndinooji golwole Koli Teŋella, cifotooɗi kaawniiɗe wolde Bilbasi. Ɗoo kadi eɗen teskoo kuutoragol kelmeendi ndi faamotaako e Pulaar, njiidundi e ɗemɗe Soninkoore e Bamanankoore. Ɗum ina teskina kadi batte ɗemɗe Mandinkooje nder ndii mbaydi coñce njaajndi e yonta Koli Teŋella. Hay sinno Gumbalaa tottaa ko Seɓɓe, ittataa ko Fulɓe fof ndenndi ɗum, ngati Seɓɓe ko harbiyankooɓe jokkiiɓe e lefol Fulɓe Deeniyankooɓe.
Eɗen ciftora ɗoo noon, Seɓɓe e koye mum en ina njogii jaarooɓe mum en, jeyaaɓe e hinnde Lawɓe, ɓe inniraa Lawɓe-Gumbalaa (ko ɓe Lawɓe yimooɓe Gumbalaa).
Pinal laamaandi Mali sariima e leyɗe Senegambi, Gine, haa e fuɗnaage-rewo Muritani. Ngal woppii batte to gaaci (kaɓirɗe mum e leeɓi mum) to firiqa Wulaad Mbaarek en haa jibini ko wiyetee “howl” to Safalɓe. Leeɓi gooti ɗi ceertaani piyatee e koɗli gila Neema haa Bamako e Ndakaaru e Konaakiri.
Beyti e coñce lislaamiyankooje
Mbaydi coñce kesiri dañaama nde Lislaam naati Fuuta. Beyti e burdi ko jime diine baajotooɗe, ɗe yimata ɗum en almaddaaji, mawninooɓe Lislaam kam e Nulaaɗo Muhammad (yo jam e kisal ngon e makko) maa waliyaaɓe mawɓe wayɓe no Sheek Tijjaani e Alhajji Umar Taal. Giiri noon kam ko mbaydi coñce ndi Almudɓe Ngay en kuutortoo (Almuudo Ngay wayi ko no sanɗa garɗo e joofnude, binndoowo jime ngam jaarde seernaaɓe mum so o arii e woppiteede).
Jime Ceerno Abdurahmaan mo Banaaji ganndiraaɗo Ceerno Boy ina njaaji ina ndarji. Gooto e almudɓe makko ɓurɓe anndeede ko Ñokkaan Jibi Selli. Muhammadu Aali Caam ina jeyaa e winndiyankooɓe ɓurɓe anndeede. Qasiida mo o wallifii e nguurndam Al hajji Umar Taal ina waɗi ko ina tolnoo ujunnaaji jeenay konngol. Yoga e ngal coñcal diinewal jangtangal maa binndangal ummii ko e hinnde Toorodɓe, hay sinno, e ko teeŋti, ngal jeytaama e jeyal denndangal kinɗe fof.
Mbinndiin jime ɗee abbitii ko e cañu ɗemngal Aarab. Heen sahaaji nii, jime ɗee ko binndanɗe e Arab ɓooyɗe piraaɗe e Pulaar haa njahda e ngonka Haalpulaar en. Nde wonnoo batte Lislaam nder renndo Haalpulaar en ko ko fuɗi, haa mbaydi miijanteendi maɓɓe fooɗtii doosɗe ɗe diine jannginta.
Nani, Fuuta-Tooro arii e laabi celi pine, ɗo ndeftaten kadi e Teen Yuusuf Gey ngati alaa e sago tonngen, “nder leydi Haalpulaar en, sikke alaa e ko ɓuri banngeeji goɗɗi, coñce carii uuranteeri ngenndi ndii. Kaaccam dowri gila Dimat haa Damga, ko ngesa gawri maa makka, ñaaruwal keccal lebbi tati nder hitaande, ɓoorningal goobuuji puri lebbi keddiiɗi ɗii, maayo woowaango kono mooftungo kullon kon nganndaaka. Leydi wontii mogo. Kammu seedtiima… yimre wontii miijannde… baaruuji leele ciftina pural cuuɗi mahiraaɗi ɓakke. Nguu goobu mboɗeewu gese gawri waalo, kadi so en uuraama keccol yarkomaa tawa eɗen ciftora jime Pekaan nder jammaaji”.
Fantaŋ mo Fulɓe Aynaaɓe
Ina wiyee baar gadiiɗo hoɗeede e hoddu ko Fantaŋ. Ko sonndu juurinoo e catal lekki ina sirka, jom hoddu ñemtini, ko ɗuum woni Saygalaare. Ko baar cuusal e jaambareeɓe, yimata ko lolluɓe wayɓe no Aamadu Sam Poolel, Umarel Sawa Donnde, Yero Maama, sawndii baaruuji jurminiiɗi ñemtinooji yah-ngartaa aynaaɓe cogge nay, jom gese en maa harbiyankooɓe hulɓiniiɓe sosɓe leppi laamaaɗi.
Sammba Taba Kali ko Mahbo Suudu Paate bayyinɗo Fantaŋ. Baaruuji goɗɗi jaltuɗi e Fantaŋ, nannduɗi e mbaydiiji dummunnaaji, njeytoraama e coñce Fulɓe. Bojal e goɗɗi ko heen njeyaa, Mammadu Faatel Bah ngal bayyini.
Kerooɗe maa Keroonde
Kerooɗe maa Keroonde ko jeyi waañooɓe. Kono hannde oo, alaa hinnde heeroriinde waaño. Mbele ndeen hinnde meeɗii woodde ? Ko naamnal. Ɗum fof e wayde noon, won dente yimɓe jotondirɓe e kullon, waañooɓe ngam ndaña heen ko nguurdi maa ngam reentoraade kulle daddooje. Ina heewi yiyeede gure keewɗe ɗo ndentata ngam haɓaade kullon ladde mbonnowon gese maa conngowon jawdi. Won e galleeji keeroriiɗi reende cefi waaño kam e gulaali wolde woni kerooɗe ngam doolnude baañoowo mbele kulle ladde ina ndonkana mo.
Naale mo Jiyaaɓe
Jiyaaɓe ko ɗawanooɓe e mbaydiiji coñce kinɗe keddiiɗe ɗee. Ɗum addani ɓe sosde mbaydi coñce maɓɓe keeriindi : Naale. Ɗo adan ɗoo, ɗee coñce keerorinoo tan ko hinnde Jiyaaɓe. Loowdi majje ko jime bellitaaɗe, jogiiɗi mbaydi ñiŋoori geɗe ooñiiɗe e renndo, ko wayi no ngeñamlesaagu, yiɗneede, mbooroɗaagu, ekn. Tawii tan ko ɗoon Naale kaaɗnoo alaa ko kinɗe keddiiɗe ɗee njyi heen ko boni. Kono, nde Naale fuɗɗii jogaade mbaydi waklitere, ina ñiŋa dabi renndo yowitiingo e kinɗe, ɗum wonti bonande. Ngam dartinde ɗum, seerenɓe kolliri Naale ina karmi, hay nii kuutoragol buubaa jahdintenooɗo heen oo.
Ina woodi kadi kinɗe daraninooɗe kinɗe keddiiɗe ɗee fof, maa mbiyen renndo ngoo kala. Yeru mum ko Awluɓe reenɓe Yeelaa, Lenngi e Bawɗi Alamari, hoɗooɓe. Ina e Lawɓe njaarata ko Seɓɓe, ɓeen ngoni Lawɓe Gumbalaa. En njiyii Mahbuɓe Suudu Paate njaarata ko Fulɓe. Ciftotoren ɗoo Mahbuɓe Jawanɓe njaarata ko Jaawanɓe. Ɓe njiidaa noon e Mahbuɓe Sañooɓe jeyɓe Dillere to bannge coñce keeriiɗe.
To bannge jokkondire naftooje coñce ɗee, tonngen wonde jotondire ina ngoodi tigi hakkunde won ɗeen kinɗe, ko wayi no Sakkeeɓe e Wayluɓe e Lawɓe e Mahbuɓe e Awuluɓe e Wammbaaɓe… kono kadi hakkunde Subalɓe e Fulɓe (Fulɓe Jaawɓe Dalli), ko noon kadi hakkunde Subalɓe e Seɓɓe (desondiral ina woodi hakkunde maɓɓe).
Kuɗol : Ibrahiima Muttaar Saar
Fulo : Aamadu Malal Gey koroowo Laabi Weeyo


c: text/html

text:
Leyɗe keewɗe e nder Afrik ina njogori mawninde hikka (2010 ) hitaande 50ɓiire ko keɓi jeytaare mum en. Mbele ndeen jeytaare addii ɓeydaare haa hokki Afriknaaɓe waawde fandinde jeyiiji mumen? Mbele nii jiimnooɓe ɓee pokkitii haa laaɓi? Ɓuri welde jaabaade sikke alaa ko: “eey, ɓe njahii”, kono ellee beeli maɓɓe ina keddii tawo. Haŋki e hecci haŋki koloñaal en njiylotonoo tan ko ɓakdi ngadiindi (matières premières)
Leyɗe keewɗe e nder Afrik ina njogori mawninde hikka (2010 ) hitaande 50ɓiire ko keɓi jeytaare mum en. Mbele ndeen jeytaare addii ɓeydaare haa hokki Afriknaaɓe waawde fandinde jeyiiji mumen? Mbele nii jiimnooɓe ɓee pokkitii haa laaɓi? Ɓuri welde jaabaade sikke alaa ko: “eey, ɓe njahii”, kono ellee beeli maɓɓe ina keddii tawo. Haŋki e hecci haŋki koloñaal en njiylotonoo tan ko ɓakdi ngadiindi (matières premières)
afiriknaaɓe (wiro, kakkaawo, kafe, iwuwaar, jamɗe ɓaleeje, kiri, kaŋŋe, kaalis, ekw…) kam e sagataaɓe maccinoyteeɓe to Orop.
Haa jooni ellee ɓe ceeraani e hatojinde e siiɓaade duunde nde, kono ko mbaydi teettere ndii tan waylii, tawi ɓe tuugnii ko e ƴoƴe, peeje fuunti, e wallitoraade ngaluuji maɓɓe e basal Afrikinaaɓe. Waɗde seeɗa mbiyen alaa tawo ko waylii! Nde winndaa, siifaa yoga e leyɗe Afrik ina mbaawi foofde henndu jeytaare (kitaale 1960), toɗɗaa yoo ardo ngenndiiji ɗi seeɗayal e ceeɗta-kunal janngunooɓe e maɓɓe, kono hayso haalaaka tawo gini ɗi caƴƴetee ko to tuubakiri to. Ina jokki haa e ñalɗi hannde ɗi, mo ina laamoo kala, kala leydi e Afrik weytoo, wellitoo, maa o wela o weeɓa, o welda e oksidaa’en (occidentaux), so ɗuum alaa, tawata itteede mo e jappeere woɗɗaani (e feere fof noon). Waɗde, seeɗa mbiyen alaa tawo ko waylii!
E nder ɗuum saɗii ngenndi dow duunde nde ndaɗndi e rafiiji jeemotooɗi ɗowngu laamu kala : banndam-mbanndaagu, leñam-leñamaagu, kinɗam-hinɗaagu, ɓinngu-baabaagu, ekn…, hono no waynoo gila e Jah-oogo en, Manna en, Tonnjoŋ en, Termes en, Laamtooro en, haa adan maa Deeniyankooɓe, Almameeɓe, haa yettii Tuubakiri, hiiɓɓe, kiiɗi haa piɗtaali pekkori. Waɗde seeɗa mbiyen alaa tawo ko waylii.
Alaa ko waylii nde Afriknaaɓe ngoppidaa e koye mum en, laamndendaagu laŋkaa, weddaa; haa hannde mo ngon-ɗen oo, ko ɗuum jibini golwole keewɗe hakkunde leƴƴi (guerres civiles), maayɓe keewa, sukaaɓe e sagataaɓe ndahee, rewɓe mboomee, mbonnee, jaale coppee ndummbee, leptee e geƴƴele haa maaya. Won e maɓɓe ngona heen ko Allah haaji, njalta, njokka hare, nder maa caggal ngenndiiji mum en. Ñalnde kala, ko laamɗo follaama, goɗɗo jooɗtiima e jappeere he. Hono no waynoo gila e laamuuji gadiiɗi. Waɗde seeɗa mbiyen alaa tawo ko waylii.
Nde keneeli demokaraasi ngutti e yoga e leyɗe Afrik (e nder kitaale 1990), fuɗɗaa wiyeede haŋkadi yontii laamotoo tan ko mo ɓesngu suɓii lammini. Jooni ko kartal tan, pollugol yoo nattu, warngooji yoo karmu (ellee harmaano), yoo ɗemɗe ngenndiije potnde to jaŋde, rajo e telewisioŋ, ko ɓiyɓe leydi kala poti e jeyi laamu, ko kattanɗo tan halfintee geɗal laamu. Mbele ɗuum laatiima, ko eey maa alaa? Ndaw ko famɗi so tawi won ko waylii gila ndeen. Won e ngenndiije boom, heen leƴƴi ɓeydii ko hiiɓeede, maamaaje mum en kala nduugaa, nduggaa, ɓee heen mbaree, ɓee heen ndiiwee e golle mum en, e jeyiiji mum en. Waɗde seeɗa mbiyen alaa ko waylii.
Heewii wiyɓe wonde ina laaɓi so tuugnaama e ngonka ka Afriknaaɓe nguuri ka, so ɓe keddinooma e njimaandi tuubakiri ɓuratnoo moƴƴude e maɓɓe, tawde kay nde ɓe teeldi e koye maɓɓe kala, ɓe laatotoo ko barooɗe ladde, mbaawndi kala morkoo keddiindi ndi.
Holi ko haɗi en waylaade? Holi ko saabii subaka Allah kala pinaaɗo, caɗeele ina ɓeydoo heewde? Mbele ko en njangaani? Walla en njanngu en paamaani? Ko haawnii heen fof, ko eɗen njogii jannguɓe jaŋde toownde, yaltuɓe e duɗe toowɗe, ɗe nganndu-ɗen, hay ɗowɓe ngenndiije tuubakooɓe ɓe, ko e ɗeen njalti. Mbele wonaa waɗde, en njanngat tan kono en paamataa ? Walla en njanngii, en paamii, wondi ko en pinaani ? Mbele wonaa kadi ko jaŋde addata maa tabitinta pinal ?……
Naamnde ɗe nani keewra en, mballee en jaabaade.
Ko waawi heen wonde fof, woodi jaaboriiɓe ɗee naamnde e wiyde: Nehdi e neesu Afriknaaɓe njaadaani e yuɓɓo demmokaraasiijo.
Hay so wonaa goonga dey, ina nanndi heen, kono en ngaraani jaabaade ngoo miijo, njiɗ-ɗen tan ko joofaade (hono no gooto e mussiɗɓe men wiyaratnoo : en kirsaani, en mbarmintu tan).
Heewii e nder leyɗe ɗe, ɗo laamɗo haaɓanaa, wiyee yoo manndaaji ndotte, wooteeji njuɓɓinee. Wootiree juuɗe e koyɗe, kono horee yo jooɗinooɗo o ɓos. So yahii haa o feewnitiima e jappeere he, haa o fandina ɗowngu tan, o wayla doosɗe kaɗooje mo waasde duumaade kaaɗdi nguurndam makko e laamu. O wona e toŋtude ɓe heen, o toŋka ɓeya too, o tonnga ɓeya gaa, o watta jeyi denndaaɗo jeyi makko keeriiɗo, no dontuɗo e baaba mum, hono no waynoo gila e laamuuji gadiiɗii. Waɗde seeɗa mbiyen alaa ko waylii.
Heewii ɗo laamɗo laamii, ngam geɗe mum kaamtorinɗe e juutde e laamu, o haaɓanee. Subaka gooto o follee, o woppinee jappeere nde. Ɓaawo ɗuum, nanndidiiɓe makko miijooji ngara e ɗowngu ngu, njokka ngool dawrugol kaaɓanoongol, wonta ɗo wonnoo tawi alaa nih ɗo yahnoo, woni ɗo mbiyɗen: Ɓe njaltirii dame, ɓe naattirii kenorɗe.
Waɗde seeɗa mbiyen alaa ko waylii.
Rafiiji ɓurɗi bonnde nani ndooki miskineeɓe : palidismo, Sida, ɗoyru, ekn…. ɗi limotaako. Rewɓe nani ngoppa pittaali mum en hojom kala e baame, tigguuji ɗii kaalaaka. Mbele wonaa noon tan waynoo gila nde ganndal kesal anndaaka, janngaaka, faamaaka? Hono no waynoo nde anndaaka so wonaa caafal e paafal, mbaangu tan e denngere tan. Waɗde seeɗa mbiyen alaa ko waylii.
E nder yonta hannde oo, yoga e sagataaɓe uujii, gure men dowriije fof njeewii. Nde yooro hawi hanndii, kolaaɗe cooyi, caaɗli e beeli melsitii, semmbe fof ullii e ladde seekoo, ngam njiylawu nguura. Won e maɓɓe njaltii hay keeri leydi, ɗannaniima leyɗe goɗɗuɗe, to anndaa hay toon ne, ɓe ndaɗaani e caɗeele, haa teeŋti e lepte tumarankaagu. Won e maɓɓe boom jettoytaako, keddotoo ko e geec Atlantik, genaale ɗii piɗtaali piɓtuɗi njoorta to ngenndiiji mum en. Ɗi paaɗaa haa addani ɗi fotndude maayde e wuurde, nde ɗi njooɗii e “samba laakaara”, waɗde keewɗi e majji njoftoyii laakara.
Ɓalli sagataaɓe liɗɗi e barooɗe mbaɗdii heen adaa to ɓakkere
kamɓe ndognoo ngenndiiji maɓɓe sabu ɓittere,
Hay so ɓe njettoyinooma kayne ellee ɓe ceeraani e takkere,
Jooɗiiɗo kala yoo siimtat ndeen ɓelsere.
So tawii en ndiwii hebbere e tuppere,
ɓur-ɗen hatojinde hannde ko e ɓellere e hettere,
waɗde ngaynanen koye men e teppere.
Banndi am en, banndi am en, juutii ndee mettere
Yontaani, yawtu ummanaade ndee yawre,
Kono ellee ko en jebbliiɓe ndee fawre.
Mo gollal mum woni humde bamɗi seertataa e bonɗi holsere,
Kono seeɗa mbiyen eɗen mbelaa ndee ɗawre.
Heewɓe e men ndonkaama hay yoo kawre,
Etee ko ɓeen fof ngoni haangaaɓe e tawre.
Ɓe ngona faayre leñol, ɓe cikka ko ɓayre.
Dariiɓe so ina ngoodi, ina ɗaminaa yaakaare
Kono ummaade yontu, mbele maa nanondiral dawre.
Maamuudu Malal Gey (Dooro Gey ).
doro.gueye@yahoo.fr / telefoon: 6553833

robotstxt: allowed

filter: keep


text:
Diwaal Zamfara Nigeria: Maa Fulfude waɗtu janngeede he nder Ɗuɗe laamu he.
Ɗuum ko fodoore nde Bello Matawalla, Guwerneer Zamfara, gooto e dowlaaji Nigeria, fodani Fulɓe tuma nde o heɓi eɓɓaande “Siiñcangol Aynaaɓe”, walla ko ɓe noddirta he ɗemngal Engele “Ruga Settlements” he juuɗe kalfinanooɗo ndeen eɓɓaande o.
Eɗen nganndi Hooreejo leydi Nigeria Muhammad Buhaari, gila nde o ƴetti laamu omo darii e yiylaade fehre ngam ñawndude kareeli hakkunde aynaaɓe e remooɓe e nder dowriiji leydi ndi. Ene jeyaa e pewje deɓe ƴetti noon ndeen eɓɓannde nde ɓe mbiyata: “Ruga Settlements”. Alhajji Mohammad Umar, koolaaɗo kuuɓal to Jaagorgal Kalfinaangal Ndema e Ɓamtaare Dowri, habrii wonnde laamu Federal Nigeria fuɗɗiima sompude ɗiin siñcaanuuji he diiwe 12 he nder 36 dowla.
News Agency of Nigeria (NAN), habrii wonnde guwerneer Diiwal Zamfara taƴii he nder falndeeji 3 diiwaal ngal ɗii, 100 ektaar he nder kala heen nokku ngam sompude heen ɗin siñcaanuuji.
Kono Fulɓe mbiy: “Kala ɗo teew yiyaa won ko maayi.” Ndeen ɗoon fodoore ne ari ko caggal nde Emiir Mafara o, Muhammad Barno, ƴettunooɗo konngol he innde hooreeɓe aada en ɓe, hirjini laamu nguu yoo Fulfulde janngina he nder duɗe he caggal nde o siftiniɓe wonnde Hawsankoore kanum waɗtiino janngineede he duɗe he ko ɓooyi. Ko ndeen guwerneer o yamiri jaagorgal mum kalfinaangal jaŋde o, yoo Fulfulde ɓeyde he tippude jaŋde ndi. Kanko guwerneer oo, o teeŋtinii wonnde, ɗemɗe ngenndiije ɗee njejjittaake e eɓɓaande maɓɓe mahan’de ɗiin siñcaanuuji kesi, duɗe leslese e hakkundeeje.


text:
Duuɓi sappo e go’o caggal ko Murtuɗo maayi haa jooni defte makko muulaaka.
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar. O jannginii, o heblii jannginooɓe kadi o wallifiima defte keewɗe he ɗemngal Pulaar. Kono ɗeen defte noon haajooni leñol ngol daraaki he no ɗe muuldaa. Ɗuum ko ñamaande teddunde, nde yontii leñol ngol ene ƴeewa no rootorii ɗum.
Holi Ngonnooɗo Mammadu Sammba Joop
Aduna e juutde koyngal, waasataa maa ñalawma ar ɓiyɗo Pullo nana innde Murtuɗo wiya holi ngon’ɗo oon, hono no won e sukaaɓe mbiyrata hannde holi gonɗo Koli Teŋella walla holi gonɗo Ceerno Sileymaani Baal ni. Kono e yonta men hannde, mi sikkaani so won laaɓndotooɗo holi gonɗo Murtuɗo Joop. Ko ngoonga noon kala ko annda waasataa ɗo majjaa, ɗuum noon kala jiɗɗo ɓeyditoraade e holi gonɗo Mammadu Sammba Joop Murtuɗo yoo ƴeew winndannde Ceerno Jamaal Soh ndee ɗo walla o ƴeewa winndannde Mélanie Bourlet Mamadou Samba Diop Murtuɗo La Voix des Sans-Voix. Enen njiɗɗen raɓɓikinaade tan ko he toɓɓere nde Murtuɗo rokkunoo nguundam fof ndee woni jaŋde e binndol pulaar.
Sikke alaa Murtuɗo ko dawriyanke kaɓantenooɗo yooltuɗe jojjanɗe kala ñoolaaɓe, doofolɓe, haa ɓuri teeŋtude e ɓaleeɓe Muritaninaaɓe ko ɗuum rokkunoomo innde makko”Gawlo Miskineeɓe”. Kono addani Mammadu Sammba Joop won’de mo Fulɓe fof ko darnde makko he Pulaar. Nguurndam makko fof o waɗi ɗum ko he haɓaade humam-binndaagu e majjere rewrude he janngin’de e ƴellitde ɗemɗe ngenndiije Afrik, teeŋti noon e neenewal makko Pulaar. He ndiin ɗoon mbaydi Murtuɗo ene jeyaa e tafɓe pelle pulaaryankooje keewɗe gila he Muritani, Senegaal haa he leydi Farayse. O jannginii kadi o heblii jannginooɓe pulaar he ɗiiɗoo nokkuuji kala. O waɗi heen jeewte dingire e hirjinooji ngam noddude Fulɓe yoo ngar njannga kadi mbinnda he ɗemngal mum en. Yo ɓe mballifo he Pulaar kala gannde ɗe ɓe njoginoo, ɓe pira ɓe egga gannde ummoraade he ɗemɗe goɗɗe ɓe mbaɗta he ɗemngal maɓɓe Pulaarr/Fulfulde.
Ballifanɗe Mammadu Sammba Joop Murtuɗo
Murtuɗo haaɗaani tan e hirjin’de wonnde yo en mbinndu janngen he ɗemngal men pulaar, kono o wallifiima ko heewi e no o habriri en saanga nde o ari Dowlaaji Dentuɗi Amerik 2006 nootitaade noddaandu Pulaar Speaking Association of the USA. He nder jeewte men e makko e ngaan tuma, o wiyno en omo wallifii ko heewi he ɗemngal Pulaar, kadi o firii heen gannde tawo ko toowɗe dowrowe ko wayno Fisik (physique) e chimie. Ene jiyaa heen kadi firo deftere Al-Qur’aan he ɗemngal Pulaar, firo deftere Seek Anta Joop Nations Nègres et Culture (Ngenndiij Ɓaleeɓe e Pine Mum en). O wallifiima kadi defte daartol e defte ko yowitii he dawrugol. O wallifiima kadi he toɓɓere Holno Allah Anndortoo he Science? So en tuugniima he ɗuum, eɗen mbaawi wiyde Murtuɗo winndii ko heewi ko jiidaa tan e jime makko ɗe ngannduɗen ɗe. He ngaan tuma mi heɓiino laaɓndaademo ko waɗi ɗeen defte fof hay wootere heen muulaaka? Kono o wiyi mi tan ko o dañaani muulowo. Mi laaɓndi moomo ko haɗimo nawde ɗe ARED ɓeen muula ɗum? O wiyi ARED wiynoomo he ngaan sanga ko muulataa gannde toowɗe, muulata tan ko defte janngirɗe. Mi heɓiino wiydemo mbele miɗo waawi holtide Pulaar Speaking fiyaaku defte ɗee min ƴeewa so ɓeen ene njaɓe muulde ɗum, e so ɓe njaɓii mbele kanko ne omo jaɓa jebbildeɓe defte ɗe? O jaabiimi wonnde defte ɗee ko leñol ngol jeyɗum, kadi nana ɗoon jooɗii he nder bakane e kartoŋaaji, ko doombi tan njogiri ñaamde ɗum en. Ndeke noon kala e leñol he waawɓe aran’de ɗe o tottat ɗum en. Hay haame noon min ndewindaaki ndeen toɓɓere nde tawnoo ɓooytani caggal ɗuum tan o ummii Cincinnati o fayti Columbus, Ohio o rewriɗoon o fayti New York. E ngaan saanga kadi taw appaare mo o naniratnoo oo boni, ko he binndol tan o haaldotoo. Ɗuum noon wonaano ko newi so joom mum en ngonndaani he nokku gooto.
Hol Fotde Men?
Hono no mbiyɗen dow nii, Mammadu Sammba Joop Murtuɗo kañum remii lowre mum he ngesa pulaagu. Kono enen so defte ɗe o woppidi en ɗee muulaaka, caraa e leñol he ngol naftorii ñamaadne makko nana he daaɗe men. Sabu waawa faameede wonnde fotde duuɓi cappanɗe nay e nguurndam makko ɗi o itti omo rokki ɗum en leñol ngol, o wonndaaka cuddiiɗo, o wonndaaka ɓiyɗo, o wonndaaka jawdi omo gollonoo leñol ngol, o maaya tan ɗeen golle fof ngoppe doombi e come ƴakka ɗum en.
Ndeke noon yontii ko banndiraaɓe Murtuɗo e sehilaaɓe makko humpitiiɓe to ɗeen ballifanɗe mooftaa ɓee, nde njaltinta ɗum en kolla leñol ngol. Enen fof ndenten ndaroɗen he no ɗeen ballifanɗe muuliraa ɗe caree he leñol he. Ɗuum wonana ngol ndonateeri maggol ummoraade he oon mo innde mum ɓurnoonde lollude ko adii nde maayata, wonnoo ko Baaba Leñol.


text:
Djaili Amadou Amal, Wallifiyanke Pullo dowlinɗo Coñce Fulɓe hannde he nder Aduna o.
He yontere yawtunde ndee innde Djaili Amadou Amal ene tawetenoo he jaayndeeji aduna ɗii kala, sabu ko deftere makko nde tiitoonde mum he ɗemngal Farayse woni Les Impatientes nawnoo kawngel “Prix Gancour des Lycéens” 2020. He ngaan saanga min mbaɗiino heen winndannde he lowre amen www.planetfulbe.com, kono ko he ɗemngal Engele. En podaniino taratooɓe men he ɗemngal Pulaar/fulfulde kadi addan’de ɗum en winndannde yaajniide ngam haa ɓe mbaawa ɓeydaade anndude holi gonɗo Jayli Amadu, nde hoodere jaayre he coñce Pulaar.
Hol mo woni Djaili Amadou Amal?
Djaili (Jayli) Amadou Amal ko dewbo pullo wallifiyanke, binndoowo conñce fento, neene makko ko Ejiptanaajo, baaba makko ko pullo Kameruunnaajo jeyaaɗo wuro Marwa, laamorgo diiwal rewo Kameruun. Wallifooji makko keewi yowitaade ko he pine Fulɓe, gila aadaaji e finaatawaaji Fulɓe ɓooyɗi haa e caɗeele renndooji Fulɓe he yonta hannde. Teeŋti noon he ngonka dewbo he nder renndooji Saahalnaaɓe.
Jayli Amadu wiy, fuɗɗiima yiɗde coñce gila law he nder nguurndam mum; o fuɗɗiima taraade defte coñce gila ko o cukayel. Ene jeyaa e winndiyankkoɓe Afriknaaɓe ɓe ballifanɗe mum en mbattini he hakiile makoo ko wayno Amadu Hampaate Bah, Ken Buggul, Ferdinande Oyono, kono kadi omo yiɗnoo taraade defte kaalooje ko yowitii he dewgal ko wayno deftere Mariyaama (Mariama) Bah, Une Si Longue Lettre walla deftere Seydou Badiane Kouyaate, Sous l’Orage. Ɗee ɗoo defte, o wiy, ene njeyaa e lonnginɗe mo he winndude.
Hayso tawii Jayli ko jiɗnooɗo conñce e taraade ne, koyɗol makko nguurndam, he ngaan tuma, wonaano won’de wallifiyanke, o yiɗnoo ko wond’e jaayndiyanke (journalist). Kono joljole nguurndam ngari pinndinimo he hakkunde ngool koyɗol, paddiimo he laawol fayde he ndeen yiɗde. Ɗuum ko hedde 1992 wonnoo, he ngaan saanga tawi ko omo yahra he duuɓi 17, o rokkaa gorko Milyaardeer, kono ko mawɗo bammbuɗo cappanɗe mum joy (50) caggal. Sikke alaa, nde ɗuum waɗaa ndee o laaɓndaaka heen yiyan’de makko, hayso o hollino ko woni heen yiyan’de makko ne teskaaka, sabu ɓiyɗo dewbo, haa teeŋti e mboomri, ko jibnaaɓe taƴata haɗtan mum, kanum woodani ɗum tan ko ɗowtaade. “Fotde ɗuuɓi joy ko ngonndu mi e makko koo, ñalnde kala arata he hakille am ko yiɗde wartaade, kono ko binndol cuyniratnoomi mette ɓernde am,” Jeyli jaŋtii.
Puɗɗorde Wallifo e Loowdi binndi makko.
Duuɓi sappo caggal dewgal makko gadanal, Jayli ɓoorima kadi he juuɗe gorko goɗɗo. He ngol laawol ko sabu oon won’de gorko kittuɗo kadi basɗo (piyoowo), o eggi o fayi Yaawunde (Younde) laamorgo Kameruun, gorko o abbiimo toon jaɓti ɓiyɓe maɓɓe ɗiɗo rewɓe yahdi heen ngam yiɗnoode haaɓnindemo. Koreeji makko ne ngari tefimo yo o ar o ruttoo he dewgal makko kono o jaɓaani. Ko ndeen o waɗti gollaade, taw omo jogii BTS he management, sabu ko ɗuum tan gorko makko oo jaɓnoo o jannga.
Nde Jayli jooɗtii, o felliti yeeyde cuɗaari makko kaŋŋe o soodi ordinateer (ñigal), taabal e julleere (chaise) o jooɗii o woni he winndude. Ngol laawol noon wonaa ngam suynirde mette ɓernde makko tan, kono ko ngam renndude e aduna oo teskuya makko he renndo makko, renndo Fulɓe, juulɓe e sahaalnaaɓe. Sikke alaa, Jayli, he nder binndi mum, ene faarnoroo aadaaji Fulɓe e fina-taawaaji mum en moƴƴi, kono kadi o sikki-sikkintaa e felde bonɗi e aadaaji renndo makko. Deftere makko adiinde yaltude ko : Walaade: l’Art de partagé un Mari. (Younde: Ifrikiya, 2010). Walaande, hono no konngol Fulfulde gadingol he tiitoonde ndee ngol tinndiniri ɗum ni, haalata ko ko yowitii he nawliigu e jontanɗe “walaande” hakkunde nawliraaɓe. Jaltugol deftere ndee waɗii dillere mawnde, haa o heɓi heen njeenaari (Prix du Prince Claus) to Amesterdam. Ɗuum kadi jeyii sabaabu deftere ndee fireede he ɗemngal Arab e saraade ɗum he dowlaaji Maghrib e leyɗeele Fuɗnaange-Ɓadiiɗo ɗee kala. Ko he oon tuma kadi o sosi fedde ene wiyee Femmes du Sahel (Rewɓe Saahal) ngam janngin’de e finndin’de rewɓe diiwaan o, e ballal susiyateeji Kameruun keewɗi yantude e ammbaasaduuji Amerik e Farayse.
Ƴellitde pinal e coñce Fulɓe kam e haɓanaade jojjannde rewɓe
Caggal deftere makko adannde, “Walaande”, wonnde sabaabu Jayli Amadu suppitaade he nder winndere wallifiankooɓe, kadi addani ɗum daraja mawɗo he nder Kameruun e caggal leydi ndii kala, he 2013 o yaltini deftere woɗnde, Mistiriijo: la mangeuse d’âmes (Younde: édition Proximité, 2013). Jaltugol ndee ɗoo deftere teeŋtinii hankadi mbaawka Jayli, sabu laaɓii ko adan koo wonaano tan fartaŋŋe kono ko dokke Allah gonnduɗe he ñeeñal e karallaagal binndol. O hollirii he nder ballifanɗe makko jaajgol makko humpito he pinal Fulɓe e finaatawa mum en, kono kadi faamaamuya makko luggo e hakkille makko ceeɓɗo ngam waawde faccirde maanaaji ngaal pinal ɓurɗi luggiɗde he ɗemngal winndereyeewal he mbaydi ndi jananiyankooɓe ene mbaawa faamde e hiɓindaade.
He nder Mistiriijo, Jeyli ene jaŋtoo heen kaawniiɗe e pine Fulɓe, aadaaji ɗi hakkille neɗɗo yonta mbaylaandi ene ronka waawde hiɓindaade ko wayno cukuñaagu; kono kadi omo ubbita pine paayodinɗe, ko wayno “hiirde”, gonɗe hannde e maayde sabu jiyanɗe diine kese walla mbayliigu pinal ngu laamuuji koloñal ngaddi e renndooji men. “Hiirde” walla “Jenngo” ko aada Fulɓe joginooɗo maanaa paayodinɗo, hayso tawii yontaaji sakket ɗii bonnii ko wonno fayndaare ndee koo mbaɗtii ɗum borjeende. Ndeen he nder renndooji Fulɓe so dewbo diwɗii, worɓe fotɓe resde mo fof ene kawritatnoo galle maɓɓe goot heen fof ene ari ƴamde. Kono wonaa waktu fof aratee nde tawno ñalawma yimɓe fof ko dawooɓe gollotooɓe. Waɗetenoo koko wiyetee hiirde. Hiirde noon ko kawgel paykaaji e pulareeje. Dewbo o ene suɓotonoo e nder ɓeen worɓe mo o yiɗi, tuugnaade he ngeel kawgel. Sabu hiirde ko ƴeewndorgel ɗo hakkillantaagal mo woni kala e maɓɓe tolnii; muñal, neɗɗaagal, e pinal mo woni kala ene feeñatnoo heen. Sabu worɓe heewɓe so njooɗodiima e dewbo gooto te hay gooto heen yiɗaa ɗafteede, reen’de heen neɗɗaagal mum, laaɓndi ko muñal, teeyre e yaajde hakkille.
“Caɗeele rewɓe ngonndi ɗee e no ngonka maɓɓe hannde kaa wayinii wonaa Islaam saabi ɗum,” Jayli Amadu wiyi, saabii ɗum ko yiyannde Islaam nde Wahaabiyankaagal jogii ndee. So a ƴeewii duuɓi noogaas jawtuɗi dow ɗii ma taw ko ndeen rewɓe ɓurnoo jogaade wellitaare. Duuɓi cappanɗe nay dow mum nii kadi ɓurnoo. Ndeke noon ko taratee ɗoo koo ko facciro ƴi’e defte diine he mbaydi ndi feewani (firo bonnaango).”Djaili A
Ene jari siftin’de ɗoo tan wonnde rewo Kameruun hono no rewo Nigeria ni, ɗii duuɓi fof Bokko Haram ene hawni toon, kadi hare maɓɓe ko yoo yiyannde maɓɓe Islaam jaalo he ɗiin renndooji. He yiyannde maɓɓe Islaam noon, plaas dewbo tan ko nder galle, hay janngude fotaani waɗde saka gollaade walla addude ballal mum he ɓamtaare renndo mum.
Ɓayre e Njeenaaje pawndirɗe.
Ko he Silto (Septembre) 2017 deftere Jayli Amadu Amal tataɓere yalti. Tiitoonde mayre ko Munyal: Les larmes de la Patience (Younde: édition Proximité, 2017). Jaltugol ndeen deftere addanii Jayli Amadu hankadini hiiseede e wallifiyankooɓe Afriknaaɓe ɓurɓe won’de dowrowɓe to bannge coñce, kadi won’de gooto e winndiyankooɓe Fulɓe ɓurɗo lollude he nder daartol. He 2018 deftere ndee hawi he suɓngo, sélection de l’Alliance international des étuditeurs indépendants. Ko ɗuum waawi addannde nde ko muuleede he maande (label) collection Terres Solidaires, nde ɓanngine kadi nde saree sarngo yaajngo he nder denndaangal leyɗeele Afrik ɗe Farayse haalatee he mum en ɗe. Ko ngool woni gadanol, wallifiyanke mo deftere mum muulaa he nder Afrik dañde ɗum.
Sikke alaa Jayli Amadu Amal woni binndoowo Kameruunnaajo ɓurɗo waawde tareede he duuɓi jawtuɗi. He Duujal (Mai )2018 nde o waɗata siifngo (dédicace ) deftere makko Munyal to Institut Francais mo Younde, Proximité (muulɓe deftere ndee ɓe) yeeyii ɗoon he darnde, 251 tummbitere.
Mbooy (Mars) 2019, deftere ndee kadi nawi njeenaari jaayndiyankooɓe Afriknaaɓe yuɓɓinanaande coñce. (Prix Press Panafricaine de la litterature 2019, mo o rokkoyaa to wejo defte Pari (Salon paris Livre). He oon ɗoon fartaŋŋe, jaagorɗo Kamerun kalfinaaɗo pinal e ñeeñal (arts), Ismael Bidoung Mkpatt, teddinirimo hiraande he innde leydi Kameruun fof to Ammbaasaad maɓɓe gonɗo ɗoon he Paris e tawtoreede dipolomat en heewɓe. Lewbi ɗiɗi caggal mum kadi o heɓi njeenaari ( Prix Orange du Livre en Afrique).
Kabaaru ɗee njeenaaje saaktaa no feewi he nder caaktirɗe kabaruuji leydi Kameruun, ɗo nate makko cinkatnoo kala jaande leydi ndi. Ko hono noon ne kadi caggal leydi ndii caaktirɗe kabaruuji keewɗe, ko wayno jaaynde Jeune Afrique, Paris Match, le point, RFI, TV5, Afrique 24 e France 24, fof njaaynii kabaaru ɗeen njeenaaje.
Laamu Kameruun ne seeraani e jaggan’demo koyngal e ruttudemo teddungal sabu darnde makko he ƴellitde pinal leydi ndii e haɓanaade jojjannde rewɓe. Ko ɗuum waɗi he Siltoo fiilaa lefol teddungal, o suutaa he tolno “Officier de l’Ordre de la Valeur” kadi tawi ɗuum holliraa ko ŋaas he ayaawo-habrirde ngenndi Kameruun.
Deftere fento kono ƴoogaande e daartol goonga
Les Impatientes, deftere Djaili Amadou Amal, nawnde njeenaari “Prix Gancour des Lycéens” ndee woni deftere makko nayaɓere, kono e jaati, ko deftere makko Munyal ndee saattaa laawol goɗngol muulaa he tiitoonde hesere, ɗuum woni: Les Impatientes (Paris: Emmanuelle Collas 2020).
Hayso Jeyli ene wiya deftere ndee wonaa daartol nguurndam mum ne, sikke alaa won ko nde ƴoogi heen. Jaŋtowol ngol yowitii ko he rewɓe tato: Ramalla, baawnaaɗo rokkaa gorko mawɗo jahroowo he duuɓi cappanɗe joy, ndeen ne dey taw omo fodananoo suka gorko mo o tolnondiri kadi mo o yiɗondirnoo; Hindu, kanum ko ndeen ñalnde humdanaa e banndimum gorko cawndiiɗo, jaroowo konnjam haa waɗta dooyaade, ƴakkoowo poɗɗe dorog kadi basɗo; Safira, nawlum Ramalla, mo kiram fooli sabu gargol oo ɗoo suka dewbo tawtuɗomo he dewgal ngal o wonno kanko tan gooto ko ene wona jooni duuɓi noogaas e ɗiɗi. Kono kamɓe fof ɓe mbasiytee tan ko “munyal”. Muñal ko gooto e jikkuuji Fulɓe ɓurɗi hormeede, nde tawnoo laaɓndii ko ƴoƴre, hakkilantaagal, neɗɗaagu e yaajde fittaandu haa waawa jaɓde ngonka caɗtuka. Kono he yiyannde wallifiyanke o, muñal ɗoo firti tan ko yoɓe njaɓ, ɓe ɗowtoo kuule worɓe he nder ɗii galleeji ɗo rewɓe keɓtatee ko aldaa e sagooji mum en; galleeji nawliigu ɗo mo woni kala ene ñukkindoo nawlum ngam hulde wonnde maa taw oon woni ko he fewjude no bonniri nguurndam mum e nguurndam ɓiyɓe mum.
Ko he 2019, nde deftere makko Munyal ndee heɓi njeenaari Orange, Emmanuelle Collas fuɗɗi waɗtude taraade wallifooji Jeyli Amadu, o felliti saattaade deftere ndee mbele ha nde waawa wonde winndereyankoore, nde newanoo mo woni kala waawde taraade nde, kono kadi o fodi wonnde o momtataa kelme Fulfulde coɗaaɗe he binndi Farayse ɗii kadi o hebbintaa deftere ndee noteless (ngam firde kelme ɗee).


text:
Ibrahima Amadu Lih
Saakitaama ñannde : Hesɗintinaama ñannde :
Ibrahima Amadu Lih mo Jaaba, Tafsiiru ɓoggel woni Juppuɗo yontere nde o windii celluka e mbindiin ɗemgal pulaarjuppuɗo yontere nde hande wiyete ko Cerno Ibrahima Amadu Lih mo Jaaba Tafsiiru ɓoggel؛ o windi deftere ene wiye Celluka e mbindiin ɗemgal pulaar؛ Nde deftere yalti ko e lewru cakkitii nde nde؛ (korse) Deftere nde nde muula ko e jaaynde Binndi pulaar؛ biyeteedo Abuu Sih waɗii heen jungo mum؛ kadi Dr Mammadu Alasan Bah؛ Nde deftere addi ko kelle temedere et tiapande jeetati e jeegom؛ Ibrahima Amadu Lih ari e yewtere Ko Mbiiɗon ngam haalde ko woni e mayri؛


text:
So en mbiyiino « Fulɓe muuɗii punndi » nde ɗemngal Tamasik naatnaa e facebook e hitaande 2013, hannde eɗen mbaawi wiyde « Pulaar ɓamtiima, » sibu hay facebook fellitii suɗoraade ngal. Kabaaru oo jaalɗi ko ñalnde 30 settaambar 2016, kono golle pirgol ɗee puɗɗiima ko adii ɗuum, gila e lewru abriil 2015, sibu Goomu Firo Facebook e Pulaar sosaa ko ñalnde 31 marse 2015. Ɗum noon Facebook waɗtii faamde Pulaar, woni Pulaar jeytaama e wutteeji Facebook, woni ɗemngal mum teemedere e go’oɓal (101ɓal). Kala belaaɗo ina waawi « ɓoornude Facebook wutte Pulaar », woni tawa so neɗɗo ina waawi Pulaar, ina waawa huutoraade ɗum, sibu jamirooje e jamminooje Facebook ɗee fof ko e Pulaar ngonata. Tuggi nde firo ngoo fuɗɗaa faade hannde, ko ina abboo e 100 000 konngol pulaama maa « ngootanaama » kono ko foti noon walla ko ɓuri ɗuum ina heddii…
So Pulaar suɓaama yo jeye e wutteeji ngolɗoo laylaytol lollungol wonaa huunde haawniinde no feewi, sibu ngal jeyaa ko e ɗemɗe ɓurɗe mawnude e yaajde e nder Afrik, sibu ko famɗi fof 40 000 miliyoŋ neɗɗo ina kaala ngal, tee engal haalee ko famɗi fof e nder leyɗe Afrik 20. E nder ɓetirgal Calvet wonande ɗemɗe Afrik, pulaar woni hoore ɗemɗe Afriknaaje, sibu ko ngal nayaɓal caggal Engele, Farayse, e Arab. Yanti heen fulɓe ina cofti e nder internet haa teeŋti noon e facebook. Ɗum noon Facebook juumaani. So facebook waawii ɗisde ngal nii e nder hitaande wootere firo ko sabu coftal Goomu Firo Facebook e Pulaar.
Ɗumɗoo ko hujja mawɗo wonande ɗemngal ngal, teeŋtinoowo kattanɗe maggal e semmbe maggal, hujja tawtuɗo hujjaaji goɗɗi, wonde ko ngal ɗemngal kaandungal e janngeede e huutoreede e nder nguurndam.
Ko woni Facebook ?
Facebook ko laylaytol renndo nder internet gaddanoowol huutortooɓe ɗum « waawde jokkondirde, e wostondirde nate e fotooje e wideyooji e piille e dokimaaji kam e neldondirde mesasuuji e naatde walla sosde goomuuji walla kadi huutoraade jaaɓɗe keewɗe ». Hannde, Facebook ko lowre ɗiɗaɓere e nder internet, ɓurnde heewde yillotooɓe, heedi yeeso mayre tan ko Google. Kala subaka mo Alla waɗi, gila 24 ut 2015, ko ɓuri miliyaar neɗɗo ina huutoroo ngol. Lewru kala miliyaar e 590 miliyoŋ neɗɗo ina seŋoo e magggol.
Facebook jibinaa (sosaa) ko e hitaande 2004 to duɗal jaaɓihaaɗirde Harvard to Dental Dowlaaji Amerik. Ko ndeen Mark e sehilaaɓe mum ɓe janngidtunoo puɗɗii topaade ngol e nder cuuɗi mum en, kono ndeen ko sanɗaaji duɗal ngal tan mbaawnoo seŋaade heen. Nde yahi haa ɓooyi, ngol udditanaa sanɗaaji duɗe goɗɗe, noon noon haa yettii ɗo yahretee hannde ɗoo. Lolleende Facebook diwtii haala, sibu ɗemɗe goɗɗe ceekanii ɗum golle gila law, yeru, sukaaɓe safalɓe so njiɗii yahde wanngaade Facebook, mbiyata ko “araay nu faysii”, wayi no wiyde e pulaar “miɗo faysoyoo” (woni miɗo wanngoyoo e Facebook).
Hol no golle fulo ɗee mbayi ?
Golle pulgol (pirgol e Pulaar) Facebook, ko golle yarlitaare Fulɓe fof. Ko ɗum nii tagi aɗa tawa heen kelme pulfule ɗee fof, haa teeŋti noon e Fuuta Jaloŋ e Fuuta Tooro. Golle ɗee kadi ina mbaɗi geɗe keewɗe potɗe ooñteede e feewniteede. Ɗum noon golle ɗee peccinaani nii, sibu, hay so tawii njahraten e majje ko hedde feccere (50%) ko foti fireede koo, ko heewi heen maa ruttanee, tee kelme e konngi kesi ceerataa e arde. Ko ɗuum waɗi, eɗen njaha haa 63% hannde, janngo ngarten e 48% walla ko wayi noon, sibu tawata ko kelmeendi kesiri ɓeydaama heen, nde tawnoo, karallaagal kesal seerataa e hesɗitde e ɓamtaade…
Yiɗde wiyde tan, ko golle ɗaɓɓude juuɗe no feewi. Gooto kala, kattaɗo, ina foti waɗde heen junngo mum. Kala pullo kuutortooɗo Facebook, so ina yiɗi wallitde firo ngoo, ina waawi ɗaɓɓude naatde e “Tumbudu firooɓe Facebook e Pulaar” (Translator Community for Pulaar) njeyaangu e Goomu Firooɓe Facebook (Facebook Translations Team). So o jaɓaama heen aɗa waawi fuɗɗaade firde, walla ngonaa e e wootde, woni ƴeewaa ko firaa koo, suɓo-ɗaa heen ko ɓuri hawrande ma, mbele Facebook ina ɗisa ɗuum e ciŋkal mum (mbele Facebook ina teskoo ngoon firo ngo o sikki ɓuri sellude ngoo, sibu Facebook suɓotoo ko kelme ɓurɗe wootaneede).
Bookara Aamadu Bah


text:
Ujunnaaje ujunnaaje winndannde, nate, wideyooji ina caree ñalnde kala e internet tawi ko kabaruuji ɗi ngoodaani, baɗiraaɗi bonnande yimɓe, walla fuuntude ɗum en haa wooda ko keɓi e mum en ekn. Ko ɗum huunde hulɓiniinde nde tawnoo eɗum fuunta yimɓe heewɓe, tee nattii tan wonde binndi, yettiima nate e wideyooji : hoore neɗɗo, walla ɓalndu mum ina waawi itteede, ɗakkee e ɓalndu walla hoore neɗɗo goɗɗo, tawi so neɗɗo haalanaaka anndataa, walla ko ɓuri ɗum bonnde, terɗe neɗɗo (hoore walla ɓalndu ekn) ina mbaawi jooni waɗteede e (terɗe neɗɗo goɗɗo) tawi ko wideyoo, tee seerndude heen goonga e fenaande ina metti, walla neɗɗo yaltinee ina haala ko haalaani tawi ko sawta mum laaɓtuɗo cer (yeru wideyoo ɗo Barak Oboma haalnetee haala goɗɗo) … Ko ɗum huunde faaynude nde tawnoo ɗum waɗtii waylude njeñtudi wooteeji e nder leyɗe doolnuɗe (haa hannde sikkeeji ine ngoodi to bannge naatgol Riisi e woote Amerik ɓennuɗe ɗee…).
Ko ɗiiɗoo kabaruuji ɗi ngoodaani ngoni ko anndiraa hannde FAKE NEWS (Engeleere) walla INFOX (Farayseere), walla KABAARU FENAANDE (Pulaar). Eɗen ndokka yeru e ndee winndannde nde cikku-ɗen loowdi mum ina moƴƴi sareede hay so tawii biyaaɗo ko kam winndi nde oo wonaa kañum.
Ndee winndannde « Ɓataake Pool Kagame feewde e Kamaruunnaaɓe » yalti ko e Internet. Nde saraama no feewi e nder WhatsApp e Facebook… Tee heen sahaaji ko yimɓe finɓe cari nde, woni neldi nde woɗɓe. E tiitoonde mayre, wiyaa heen ko Pool Kagame winndi nde Kamaruunnaaɓe, kono tawaama woodaani, tawaama Pool Kagame winndaani oo ɓataake. Ko hono ɗumɗoo woni ko jaaynooɓe mbiyata FAKE NEWS walla INFOX woni KABAARU FENAANDE, hono kabaaru mo goongɗaani baɗiraaɗo fuuntude yimɓe e waɗnude ɗum en e haalnude ɗum en huunde… Ko ɗum huunde yaajnde hannde e internet, haa teeŋti noon e Goomuuji WhatsApp. Huunde fotnde jeertineede, sibu hay gooto anndaa ɗo baɗte mum kaaɗoyta.
Ko adii fof, no winndannde ndee lelorii nii yooɗdaani e mawɗo leydi. Kadi sinno ko Kagame haalata ɗoon, o wiyataa « Tutsi en e Hutu en mbarondirii » sibu ina anndaa ko warhoore leñol Tutsi en waɗaa to Ruwanndaa. Ɗoo tan ina yonatnoo anndude Kagame winndaani oo ɓataake, hay so tawii noon loowdi ndii ina nanndi e njuɓɓundi, ko nde haalata koo ko huunde yaawnde naatde ɓerɗe yimɓe. Yanti heen, iwdi winndannde ndee ina wayloo fawaade e lowe caaktuɗe ɗum, tee nde siifaaka, hay gooto waawaa wiyde ko ɗoo ɓataake ummorii ! So wonaa ko e kolce bamɗi ! Ɗuum tan yonii dallinde winndannde ndee goongɗaani.
Oo ɓataake ko yeru cargol Kabaruuji fenaande baawɗi bonnude. Hono ɗumɗoo ine yaaji hannde e WhatsApp e laylayti renndo goɗɗi ɗii. Yimɓe ina poti waɗtude hakkille e geɗe carata (partaajata), hoto njaajnude penaale !
Kono so neɗɗo yiɗii reenaade sarde fenaande, hol no waɗata ?
Wasiyaaji daɓɓi :
Go’o : Ko ardii fof ko tewaare : tewaare ndee ko « jaggude junngo mum seeɗa » tawo, woni waasde yaawde ; Ɗiɗi : ko jogaade hakilantaagal jeertaare : jeerto kala ko njiy-ɗaa haa koolkiso-ɗaa mbele ina nannii walla nannaaki. Tati : ko hoolkisaade : Hol no hoolkisirtee ? Ko adii fof, ko ɗaɓɓirde nelduɗo ma kabaaru oo (so tawii ko a neldaaɗo mo) hol to heɓi ɗum, haa o haalan maa ko laaɓi. So o waawaa haalande ma ko laaɓi, hoto sar. Aan e hoore maa kadi aɗa waawi hoolkisaade : ƴeewde mbele iwdi ndii ina winndaa heen, walla huutoraade Google ngam anndude saaktuɓe ɗum, ekn…
Wasiyaaji
Anndude iwdi ndii : ƴeewde no moƴƴi lowre ɗo kabaaru oo saaktaa ɗoo (paandaale mum, ñiiɓirɗe dokkaaɗe heen).
Humpitaade binnduɗo oo : waɗde njiylawu jaawɗo ko faati e binnduɗo oo haa annda mbele omo woodi, mbele omo anndiraa nuunɗal ekn.
Hoolkisaade ñalngu winndannde ndee : heewɓe ina cara kabaruuji duumtuɗi ko ɓooyi. Waɗata noon ko ɓe ƴeewataa ñalngu winndannde ndee.
Miijtaade aan e hoore maa : hol no kabaaru oo wayi e maa, mbaasaa yondinaade e tiitoonde hee, taraa winndannde ndee haa laaɓa, haa paamaa ko nde haalata koo no moƴƴi. (winndooɓe heewɓe mbaɗata ko tiitooɗe ɓutte, kulɓinooje walla jurminooje ekn mbele yimɓe ina njannga).
Ƴeewde iwdiiji goɗɗi : mbele won ɗo winndaande ndee saaktaa bannge goɗɗo, njerondiraa iwdiiji ɗii…
Hoolkisaade mbele lowre ndee wonaa lowre njalniika walla ko nanndi heen (faandaare lowre ndee)
Naamndaade haralleeɓe.
Bookara Aamadu Bah
«Ɓataake Pool Kagame : feewde e Kamaruunnaaɓe »
Ujunnaaje ujunnaaje winndannde, nate, wideyooji ina caree ñalnde kala e internet tawi ko kabaruuji ɗi ngoodaani, baɗiraaɗi bonnande yimɓe, walla fuuntude ɗum en haa wooda ko keɓi e mum en ekn. Ko ɗum huunde hulɓiniinde nde tawnoo eɗum fuunta yimɓe heewɓe, tee nattii tan wonde binndi, yettiima nate e wideyooji : hoore neɗɗo, walla ɓalndu mum ina waawi itteede, ɗakkee e ɓalndu walla hoore neɗɗo goɗɗo, tawi so neɗɗo haalanaaka anndataa, walla ko ɓuri ɗum bonnde, terɗe neɗɗo (hoore walla ɓalndu ekn) ina mbaawi jooni waɗteede e (terɗe neɗɗo goɗɗo) tawi ko wideyoo, tee seerndude heen goonga e fenaande ina metti, walla neɗɗo yaltinee ina haala ko haalaani tawi ko sawta mum laaɓtuɗo cer (yeru wideyoo ɗo Barak Oboma haalnetee haala goɗɗo) … Ko ɗum huunde faaynude nde tawnoo ɗum waɗtii waylude njeñtudi wooteeji e nder leyɗe doolnuɗe (haa hannde sikkeeji ine ngoodi to bannge naatgol Riisi e woote Amerik ɓennuɗe ɗee…).
Ko ɗiiɗoo kabaruuji ɗi ngoodaani ngoni ko anndiraa hannde FAKE NEWS (Engeleere) walla INFOX (Farayseere), walla KABAARU FENAANDE (Pulaar). Eɗen ndokka yeru e ndee winndannde nde cikku-ɗen loowdi mum ina moƴƴi sareede hay so tawii biyaaɗo ko kam winndi nde oo wonaa kañum.
Ɓataake Pool Kagame feewde e Kamaruunnaaɓe
“Yimɓe fof ina poti janngude ndee winndannde, miijtoo heen”
Julaaɓe ngañgu !
Mi meeɗaa seerde e haaweede, so miɗo jannga ciimti golwole hakkunde leƴƴi baɗooje e leyɗe goɗɗe, hol no yimɓe wuurdunooɓe e jam, mbattinirta warondirde no jawdi nii. Hol fof no Bete en e Juulaa en to Koddiwaar, Tutsi en e Utu en ga cuuɗi amen to Ruwannda, mbaawiri yettodaade ɗoo e bonannde. Hol no ngonirta e warondirde tawi ko e yamiroore ɓeɓe meeɗaa yiyde, yimɓe ɓe ɓe meeɗaa jotondirde, ɓe alaa ko ɓe njiidi so wonaa leñol…
So mi ƴeewii ko dogata Kamaruun hannde, miɗo sikki miɗo ni fuɗɗoo faamde ko idii nde ndii leydi rewata laawol leydi amen rewnoo hanki. Ɗuum waɗi miɗo winndu maa hannde, aan suka kamaruunnaajo, ngam haalande ma, ma a taw ko mi ɓuraani ma anndude.
Ngañgu wontii julorgal, ŋabbirgal doolnungal wonande dartoriiɓe politik ngam heɓde ɓure pooɗantoo. Nguun njulaagu tuugii ko e tuugorde newiinde : « haɗ maa wonde ko potno-ɗaa wonde walla ɗo potno-ɗaa wonde ko sabu won neɗɗo goɗɗo heed maa e arsuko maa. Ɗum noon, war mo ». Ko nii aawooɓe ngañgu naatnirta yimɓe e peeje mum en bonɗe ɗee.
Ɗum noon aan janngoowo ko mbinndu-mi koo e oo subaka, aan belnuɗo jammbere maa haa weli, paranɗo hare, aan keppuɗo Ñalawma Mawɗo podaaɗo oo ngam gaynidde e yimɓe saabiiɓe ngonka maa ɓee, wonɓe kam en fof e leñol goɗngol ngola, miɗo haalan maa gila e jooni hol padɗo mo e damal hee.
E laawol maa, ma a fottoy e sukaaɓe woɗɓe, jaambareeɓe no maa nii, ɓurɓe ma bonde ɓernde boom, kam enne entiraaɓe enndu ngañgu no maa nii, ɓe kulaani hay huunde, ɓe njahrataa caggal. Ma a war e maɓɓe ko heewi, kono aan ne kadi, ma a waas ɓiɓɓe yumma heewɓe, wandiraaɓe rewɓe heewɓe, koreeji e sehilaaɓe, yimɓe ngannduno-ɗaa, ɓe njokkondirno-ɗaa… Lajal maa inan fad maa e lobugel mbedda heppaani, nder yanaande walla nder dunndu, so a yanii e pittol ɓe tuufi maa, walla, so tawii ko a malaaɗo, mbattindaa e opitaal-yel, doktoor kuruwaa ruus toppito maa. Yeeso maa fof ina siilta ƴiiƴam a heɓtintaako, gaanooɗe wolde ina kawrodini ɓalndu silkitiindu.
Ñalnde kala RFI toppitoo limde maayɓe, haa yettoo keerol ɗo winndere ndee fuɗɗotoo hollitde mette mum. Won ɓeen juuta-ɗemɗe en mbiyi ɗuum fuɗɗotoo ko e 3 000 maayɗo. Subaka gooto maa a heɗo ɗum e rajo, aɗa lelii e leecel maa. Cosgol Goomu beldital. Aɗa anndi gardotooɗo nguun goomu beldital ? Alaa oon so wonaa biynooɗo ma ko oya woni gaño maa oo. Ma a yiy mo omo jala e tele, e JT (Suurnaal parlee Tele) 20h, omo daranii beldital, omo wiy maa yo a yaafo. Goomu nguu maa waɗane bidsee 25 miliyaar ɗi ɓe njogori feccude hakkunde maɓɓe rewrude e fuuntiiji nguyka biyeteeɗi consultation. Aan aɗa lelii ɗoo e leecel maa, gite maa ina kaggi, koyngal maa ina taƴaa, aɗa yoolii e miijooji, aɗa lelna e hakkille maa doggol yimɓe ɓe njogor-ɗaa yoftaade. Kono to boowal too, geɗe ɗee mbayliima. A waawaa hankadi warde no mbelira-ɗaa. Hay so a yiɗii ɗum ne, a nattii joganaade ɗum kattanɗe e doole.
Banndam, anndu, e nder nguu njulaagu, aan ko a kuutorgal tan. Naamndo julaa en e bete en to Koddiwaar, naamndo Utu en e Tutsi en to cuuɗi amen, wuurduɓe hannde alaa e sago, muñondirɓe hannde alaa e sago, e dow mbaawnoor ɓeen wiyatnooɓe ɓe wonde guurdigal nattii aaɓnaade. Miijo ɓeeɗoo wurduɓe hannde e gaanooɗe wolde nde ɓe kaanaano anndude, mooftuɓe mette mum en e ɓerɗe ƴeefooje haame, ɓe janngo mum en boni…
Ko ɗum njiɗan-ɗaa leydi maa ? Ko oon janngo cuɓani-ɗaa sukaaɓe maa ?
Anndu yimɓe fof ko waasooɓe e wolde-ɓesngu, tee, ko bannge maa heewi doole koo fof, ɗo wattan ɗoo, maa on mbaawne beldital.
Nani, a wiyataa a jeertinaaka. Ɗo mbelnataa jaasi maa subaka hannde ɗoo, janngito no moƴƴi haala am kaa, sibu ko haala neɗɗo koolkisiiɗo ɗum e nder leydi mum.»


text:
Hol ko addi faayre? Addi faayre ko oo rafi peeñiroowo e neɗɗo reedu dogooru biyeteeɗo (Ebola). Rafi oo wiyetee e pulaar ko : “Eeh! bone nani kadi” sabu nde en nande oo rafi bonɗo, baroowo, waɗi haa ndutti-ɗen e deftere ganndo men Demmba Paate Caam, haa kollit-ɗen janngooɓe Fooyre Ɓamtaare rafiiji reedu dogooru ina keewi sifaaji : ñabbuuli reedu ina keewi sifaaji, eɗi tampina, eɗi mbara.
Hol ko addi faayre? Addi faayre ko oo rafi peeñiroowo e neɗɗo reedu dogooru biyeteeɗo (Ebola). Rafi oo wiyetee e pulaar ko : “Eeh! bone nani kadi” sabu nde en nande oo rafi bonɗo, baroowo, waɗi haa ndutti-ɗen e deftere ganndo men Demmba Paate Caam, haa kollit-ɗen janngooɓe Fooyre Ɓamtaare rafiiji reedu dogooru ina keewi sifaaji : ñabbuuli reedu ina keewi sifaaji, eɗi tampina, eɗi mbara.
Eɗen mbaawi limtude heen yuppo, danawel, maamulle, nguliyel, sooynaɓo, wutto, kaliya, ndogooru-ƴiiƴam, seeroborosoppiis, ɓuuɓri, jeɓet, loowtere, njot, ƴeego, ɗaamol e ɓoccitel. Won heen ñabbuuli nanngata ko e reedu, won heen nanngata ko jofe, won heen ina ɓallii reedu muusanndu. Safaara majji ko maa ñaamee, maa yaraama. Maa en paccir ɗoo e nder deftere safaruuji ɓaleeɓe.
Yuppo : yuppo ina ara e mawɓe e sukaaɓe, kono ngo ɓuri yaawrude ko sukaaɓe, etee engu wara hitaande fof hakke miliyoŋaaji 5 aadee e nder aduna hee. Yuppo fuɗɗortoo e neɗɗo ko nguleeki ɓalndu, ɓernde ƴeefa, neɗɗo o wona e tuutde, gite mum njana maa naatta, so tawii ko cukalel ɗuure mum yanat, ngel heewa bojji ɗi ngalaa gonɗi, ɗemngal maggel ranwa, ƴiyal ɓernde maggel yolɓitoo. Mo yuppo nanngi fof, ɓalndu mum maayat biddiis, juuɗe e ɗaɗi ɓalndu fof, reedu dampa wona e dogde e addude ndiyam laalɗuɗam, modduɗam, ciccuɗam. Kala ko waɗaa heen, hay dara nafataa. Safrooɓe tampa heen nde tawnoo gooto e maɓɓe fof ina jogii heen sabaabu mo waɗata e ñawu hee. Safaara yuppo ko ɗee leɗɗe : jaaɓi e nammaadi. Jaaɓi kii, ko jaaɓe ɗee (ɓiɓɓe ɗee), nammaadi ko haako koo .
Ittaa ko deftere Safaruuji ɓaleeɓe : Ceerno Demmba Paate Caam winndunoo
Aan taroowo tedduɗo, so a yiɗii anndude no ɗee ɗoo leɗɗe cafrirta ñawu yuppo, njaafo-ɗaa ƴeewataa ko deftere safaruuji ɓaleeɓe nde Demmba Paate Caam winndunoo e nder kelle 8 e 9
E nder deftere ndee :
ñabbuuli reedu ko 14
ñabbuuli njogoral ko 3
ñabbuuli Becce ko 3
ñabbuuli puƴe 12
ñabbuuli sukaaɓe 11
Ñawu heen kala maale mum e safaara mum. Etee safaruuji ɗii fof ko leɗɗe tan ɗe Alla fuɗni e dow leydi mum, lekki heen kala no ƴettirtee ngam safrude, wonndude e waktu mum e ɓetu mum fof ina laaɓtinaa e nder ndeeɗo deftere pulaar laaɓɗo cer.
E kuɗol Muusaa Mammdu, lollirɗo:Coftuɗo Bah To Jeybaaba Wuro Dooro Nod:44 91 82 65


text:
Eɗen njokka nguuurndam baaba Aadama (JKM) fawaade e winndiyankooɓe adiiɓe.
Hono winndiyanke Saalabi wiyi : “ko refti e ɗuum, ko Geno toowɗo Oo, lonngini Aadama (JKM), yo eggu leydi, faya Makka, o wanngoo e suudu nduu, naamndoo ɗum yaafuya, O yaafoo ɗum pergitte mum. Wiyaama kadi o jippinii haayre jalboore ummoriinde to aljanna, nde ina tolnoo e njaajeendi Kaaba ko ɗum woni nokku lomtindorɗo daneejo ko geno foocci ɗum, ɓeydi njaajeendi leydi, hono no ɗum ardi, o waɗi nder majjum lampaaji kaŋŋe ina njeynoo ngam ɓeydude annoore. Caggal ɗuum Geno neldi Aadama maleyka mo ina ɗowa ɗum ngam anndinde ɗum laawol feewde Makka. Maleyka oo jippii jippodii e sawru juutndu ko ina tolnoo e diraaje noogaas, nduun sawru noon ittaa ko e leɗɗe aljanna. E dow ɗumɗoo ina wayi no hankadi Aadama dañii ko yahdi e dow leydi, ɗum woni kala ɗo o rewi, ɗoon wonta wuro. Ko nii o yahri haa o yettii Makka. Nde o yettii Makka ndee, geno lonngini Aadama yo wanngo suudu nduu, o joofanii Aadama nokku oo, Aadama wanngii suudu nduu laabi jeeɗiɗi wondude e kolndam, omo heddii hoore mehre, ko ɗum waɗtaa sunna hijjoore. Nde Aadama waɗi ɗeeɗoo geɗe fof, Geno yaafii mo pergitte makko, o jokki waɗde ɗuum haa ɗum waɗtindi hankadi, kala baɗɗo ɗuum yaafee bakkatuuji mum.
E haala winndiyanke oo, nde joomiraaɗo yamiri oo Aadama (JKM), yo yaltu faya Arafaat, Aadama yalti fayi toon, darii toon, o tinaani tan haa Hawaa feeñani mo ɗoon. Ko ɗoon ɓe kawri e dow haayre ndee. Tuggi ndeen haa jooni ko ɗuum waɗi juulɓe mbaɗti juulde ɗoon e dow haayre ndee, ɗum jeytaa e sunnaaji hajju. Kono ko addani nokku Arafaat oo wiyeede Arafaat ngam ko ɗoon Aadama e Hawaa potti, njiytondiri, gooto e maɓɓe kala heɓtini goɗɗo oo, anndi ɗum. Caggal ɗuum noon Aadama duumiima ɗo Makka ɗoo dumunna juutɗo, o ummitii ɗoon o faati leydi Inndo kanko e jom suudu makko Hawaa.
Jooni noon alaa e sago ngannden ceertugol Hawaa e Aadama no foti duuɓi ? Ɓe mbiyii ko ɗum duuɓi teemedde joy. E nanalla kadi wiyaama, nde Aadama yalti Aljanna ndee, o suuriratnoo ɓalndu makko e terɗe makko ko cate e beremrefi leɗɗe, kono nde o yahi e nokku baɗɗo yooro ndee, ko ɗum waɗi cate ɗee e beremrefi ɗii o suurortonoo ɗii mbaɗti yoorde e ɓalndu makko. Ko ndeen o waɗti ɓoornaade ko nafata. Hay ɗuum ne haaɗata tan ko e waɗde ngemmbe walla haddaare, ko ɗum tagi ɗum wonti aada Inndo en heddaade ɓalli ɓoli so wonaa kaddule. E ngaalɗoon teddungal Aadama ummingal e Geno jom baawɗe oo, leydi Inndo ndii waɗtii toɓde no feewi, ndi wonti leydi kecciɗndi. Caggal ɗuum, Geno jippinani Aadama cowi tawa ko geɗe guurduɗe ko wayi no baali e bey, yo o ñaam teewu maaji o yara keddam majji, o holta e leeɓi majji. E nanallaaji kadi, Aadama ɗaɓɓii e Geno o wiyi : “eehey maa joom-am, miin dee, mi anndaa waktuuji, hol no ngollortoo-mi ? ” Ɗoon e ɗoon Geno jippinani mo ngoriyal mawngal danewal tal, ngal foti ko no ngaari nih. waɗti so o ɗaaniima haa o haarii ɗoyngol, haa ɗum hawrii e subaka, so ngoriyal ngal nanii maleykaaji no ndewa Geno to dow asamaan, kanngal ne ngal jogga ngam anndinde yimɓe waktu rewde Geno yontii, kamɓe ne ɓe ngannda ɗumɗoo ko waktu dewgol Geno, ɓe ngummoo ɓe ndewa Geno Toowɗo Oo. refti, ko Aadama lori leɗɗe, asi boyli, mahi galle, caggal ɗuum, geno jippinani Aadama noogaas e goo deftere, kañje fof eɗe kaɗi ñaamgol jiiyba e ƴiiƴam e teewu mbabba tugal, e ko jiidaa e ɗeen geɗe, ɓe mbiyi, firti defte ɗee, ko Geno jippinanii ɓe alkule noogaas e jeenay, ɓe njannginaa ɗuum, ngam waɗi noon ko ɗuum addanta ɓe waawde janngude defte.
Jibriil Muusaa Joop


text:
DEFTERE KUUƊE SAHAABAAƁE ƁEN
1
Fii Ƴentineede Iisaa Almasiihu on
1 Ko an yo Tawaafiilu, mi yewtuno ka deftere an aranere fii kala ko Iisaa nangannoo waɗugol e jannugol, 2 haa e ɲalaande ƴentineede makko, ɓawto o yamirde *sahaabaaɓe ɓe o suɓinoo ɓen immorde e *Ruuhu Seniiɗo on, 3 ɗun ko ɓen ɓe o hollitii himo wuuri ɓawto o wareede, ɓe o waɗani seedeeji ɗuuɗuɗi fii ummutal makko ngal. O feeɲani ɓe e nder balɗe cappanɗe nay, himo haalana ɓe fii *laamu Alla ngun.
4 Ɲande goo, ko o wondi e maɓɓe, o yamirno ɓe wota ɓe woɗɗito *Yerusalaam, kono yo ɓe habbo fodaari Baabaajo on, o wi'i ɓe: «Ɗun ko ndin ndi mi wowlani on fii mun. 5 Ko fii Yaayaa kaɲun ko ndiyan lootiraynoo, kono onon e nder balɗe nii ko Ruuhu Seniiɗo on lootirteɗon.»
6 Nde tawnoo hiɓe mottondiri takko makko, ɓe landii mo, ɓe wi'i: «Joomi, hara ko e on saa'i joɗɗintintaa laamu *Isra'iila ngun?»
7 O jaabii ɓe, o wi'i: «Wonaa onon haani andude fewndooji e saa'iiji ɗi Baabaajo on toɗɗori bawgal mun ngal e mun ɗin. 8 Kono onon on heɓay bawgal nde Ruuhu Seniiɗo on ari e mon, wonon seedeeɓe an Yerusalaam e diiwal *Yahuuda ngal fow e diiwal *Samariiya ngal fow haa ka kattuɗe leyɗe.»
9 Ɓay o gaynii ɓe wowlande ɗun, wa fewndo ko ɓe ndaarata mo, o ƴentinaa, onsay duulere wirni mo e gite maɓɓe.
10 Ko ɓe tiggitii ka kammu, fewndo ko o ƴentata, worɓe ɗiɗo ɓorniiɓe daneeji feeɲani ɓe, wi'i ɓe: 11 «Ko onon yo ɓe Jaliilu, ko honɗun dariɗon, hiɗon ndaara nguu kammu? Iisaa oo ƴentinaaɗo ka kammu e hakkunde mon artiroyay wano yiiruɗon o ƴentiniraama ka kammu nii.»
12
Onsay ɓe yiltitii Yerusalaam ɓe iwi e ngon fello wi'eteengo Fello *Zaytuuni woɗɗitorngo Yerusalaam yeru sagara yaadu happaandu e *ɲalaande fowteteende nden.a 13
Ɓay wonii ɓe hewtitii, ɓe naatiroyi ka suudu dow-dowru ndu ɓe woni weerude e mun ndun. Tawi ɓen ko Petruusu, e Yuuhanna e Yaaquuba e Andaraawu, kaɲun e Filiipu e Tooma e Bartolomaawu e Matta e Yaaquuba mo Alfaa e Sim'uunu tawdaaɗo e fedde *Zelotiiɓe ɓen, e Yahuuda mo Yaaquuba. 14
Ɓe fow e nder nanondiral maɓɓe, ɓe duumii e toragol Alla, toroda e rewɓe ɓen wondude e Mariyama yumma Iisaa e neene-gootooɓe makko ɓen kanko Iisaa.
Fii no Matiyaasa Suɓoraa
15 E ɗen balɗe ɗon, Petruusu immii, o darii hakkunde musiɓɓe ɓen. Tawi ɓen mooɓinooɓe ɗon ko wa ɓe teemedere e noogayo. O wi'i ɓen: 16 «Musiɓɓe, bee ko windanoo kon waɗa, ɗun-le ko ko Ruuhu Seniiɗo on longinnoo Daawuuda kon, o *hiitii fii oo wi'eteeɗo Yudaasi ardinooɗo ɓee nangunooɓe Iisaa. 17 On no tawdanoo e men, awa kadi himo marnoo geɓal e ɗee golle men.»
18
(Yudaasi hendorii ngesa mban njoddi janfa mun kan, ko ɗon fii makko lanniri hippagol, fecco e hakkunde, nder reedu makko ndun fow lancitii. 19
Hakkee ko jeyaaɓe Yerusalaam ɓen fow andunoo fii ɗun, ɓe inni mban ngesa e haala maɓɓe ‹Hakel-Dama›, ko woni firo ɗun ko Ngesa Ƴiiƴan.)b
20 «E hin-le no windii ka deftere Zabuura:
‹Yo galle on ɗen caabu,
hara hay gooto hoɗataa ɗon.›c
«No windii kadi:
‹Yo goɗɗo lonto mo ka ardagol.›d
21 Kanko Petruusu o wi'i kadi: «Ko ɗun waɗi, bee goɗɗo e ɓee wondunooɓe e men fewndo ko jindideten e Iisaa Joomi on, 22 gila ko Yaayaa lootunoo mo haa ɲande o ƴentinaa hakkunde men, heɓoo ko wonda e men seeditoo fii ummutal makko ngal.»
23 Onsay ɓe ɓanni yimɓe ɗiɗo: goɗɗo on no wi'ee Yuusufu, ɗun ko Barsabaa jammaaɗo Yustuusa, oya on no wi'ee Matiyaasa. 24 Onsay ɓe torii, ɓe wi'i: «Yaa an Joomiraaɗo Anduɗo ɓerɗe yimɓe fow, ɓanginan men ko hombo e ɓee ɗiɗo suɓiɗaa 25 fii ko lontoo Yudaasi e golle e sahaabankaaku mun, ɓay kanko Yudaasi o sortike, o yahii ka o muuyanaa ɗon.» 26 Ɓe waɗi urɓa hakkunde ɓen ɗiɗo, urɓa on hawri e Matiyaasa, on tawtinaa sahaabaaɓe ɓen sappoo e go'o.


text:
E tonngoode Fooyre yawtunde ndee, ko jokkere sammeere junngo wonnoo, ngolɗoo kadi ko jokkere tergal ɓurngal saɗtude, doktoreeɓe mbaɗi, so jokkande suka gorko jahroowo e duuɓi 21, njogoram ! Ina gasa ndeeɗoo jokkere ɓura haawde yimɓe, nde tawnoo, wonande sammeere junngo ndee, jokkananooɗo oo ko kañum jeyi sammeere junngo ndee, ɗooyene, suka oo jokkanaa ko tergal ittangal e neɗɗo maayɗo. Sammeere junngo, waɗi ko ƴiye e teewu e ɗaɗi, kono njogoram gorko ko tergal baɗngal teewu ko goonga, kono ngal alaa ƴiye, tee ko petotoongal.
Kabaaru oo saaktaa ko ñalnde aljumaa 13 marse 2015. Ko doktoreeɓe to Afrik worgo ngollii ɗum to duɗal jaaɓi haaɗtirde opitaal Tygerberg to nokku ina wiyee Cap. Lebbi tati fat caggal jokkere ndee, suka oo sellii ɗeɗew, ɗum firti tergal ngal heɓtii ndenndaangal kattanɗe mum, so wonde tergal coofirgal e jeñirgal.
Suka oo ko kaddinanooɗo, tergal ngal ñawi, ngal taƴaa ngam daɗndude mo. Waɗii duuɓi tati ko ɗum waɗnoo. Ko wayi noon waɗii toon to leydi hee (to Afrik worgo) fotde laabi 55 e nder duuɓi 250 jawtuɗi ɗii, e wiyde wiɗto wooto waɗanoongo toon.
Ciftinen tan wonde, to leydi Siin, gorko jahroowo e duuɓi 44 jokkananooma njogoram e hitaande 2006, tee jokkere ndee feewiino, kono hakkille jokkanaaɗo oo ronki deeƴde, ngal ittaa. Ina teskaa ko wayi no jokkere sammeere junngo walla jokkere yeeso, walla njogoram gorko, gaa gaa wonde ɗum jokke caɗtuɗe gollaade, ina hasii joomum en njogoo caɗeele huutoraade ɗeen juuɗe, walla ndaartaade e daarorgal, walla no sinuwaa oo nii, weeltinde njogoram « njananam », sibu artata e joomum en ko ayaawo « tergal neɗɗo maayɗo », sibu terɗe jokketeeɗe ɗee keewi itteede ko e yimɓe maayɓe.
Bookara Aamadu Bah


text:
Ndeen kanko nelaaɗo yahuud en ɓe leelii tan, ɓe pelliti naatde, ɓe naati ɓe tawi mo nder omo wondi toon e yummakko, nde ɓe njettii tan ɓe njani e dow annabi Iisaa (JKM), ɓe kuuñti hoore ndee, ɓe tawi ko annabi Iisaa tigi woni ɗoon, ɓe muuri e dow hoore makko laafa, ɓe ƴetti mo, ɓe njolni mo e nder huunde, ɓe njaltini mo galle, ɓe ngoni e yiilnude mo e nder wuro ngoo ngam yiɗde hoynude mo. Ɓe ƴetti leɗɗe ɗiɗi ɓe palondiri ɗum en haa wayi no gallaaɗi burgal nih, ɓe pali e dow geenol makko, juuɗe makko e koyɗe makko fof ko tonngaaɗe, ɓe ƴetti juuɗe ɗee ɓe porti ɗe e dow leggal gonngal e dow geenol makko ngal. Ɓe peŋi heen pontooje ɓutte, ɗum fof o woyaani, o ñirɓinaaki. Caggal ɗuum, ɓe njaggi yimɓe ɗiɗo, eɓe tuumi ɗum semmbinde diina makko oo, ɓeen ne ɓe mbaɗi ɗum en no ɓe mbaɗi annabi Iisaa nih. Ɓe njaltini ɓe kamɓe fof e boowal mawngal yahuudu en fof noddaa ngari tawtoreede warngo annabi Iisaa (JKM) e dow ɗuum, ɓuraana tedduɗo o wiyi: « ɓe mbaraani mo e yenaneede ɓe palaani e leggal, ko woni kay oon ina nanndi ɓe e makko, ɓe mbaraani mo e yenaneede kono ko geno ɓamti mo feewde e mum » simoore rewɓe, kaawise: 157—158. Hono ganndo gooto ina wiyee Asiis wiyi: gorko nannduɗo e Annabi Iisaa oo wiyetee ko Asyuu – oon ko gooto e annduɓe Yahuud en. Hono Wahab bun man mbahi wiyi : « ndeen nannduɗo e Iisaa oo, leggal falaama e dow geenol mum, nguun ñalngu ko ñalawma Aljumaa saanga waktuuji tati kikiiɗe. fiɗnde mum ko geno niɓɓiɗinii aduna oo kala ɗeen balɗe, kadi ko ina tolnoo e balɗe tati, ina teskaa ñalnde heen kadi waɗii yerɓannde leydi mawnde sanne.» Hono Saalabi wiyi : « nde Annabi Iisaa safaa nawaa dow asamaan ndee, oon tuma omo yahra e duuɓi capanɗe tati, ko kanko ɓuri famɗude duuɓi e annabaaɓe ɓee kala ». Hono Ibnu risqi wiyi : « ina tabiti hono laamɗo debbo roni-ronaati (roi) gooto ina wiyee Kistantiin, gooto e ɓiɓɓe jamaa bayti Elmakdis, nde yahi to boowal to annabi nawaa too, o tawi leggal ina darnaa, leggal goɗngal ina falaa e dow mum Iisaa ina haɓɓaa e dow mum, nde yahi haa kamɓe tato haɓɓaaɓe ɓee fof ɓe maayrii noon, ɓe ƴetti leɗɗe tati ɗee fof ɓe ndenndini ɗum en, ɓe kaayi e majje kaŋŋe caggal ɗuum, ɓe mbaɗti oon ɗoon ñalawma ñalngu welnere ?» ɓe inniri ɗum welnere gallaaɗi burgal, ɗum noon ko tawi heɓii teemedinɗe tati.
Ina laatii hono Annabi Iisaa, (JKM) ko annabi, ko o nelaaɗo, omo jeyaa e nelaaɓe njoyo ɓurɓe jogaade pellital e nelaaɓe winndere ndee. Caggal ɗuum, Geno toowɗo oo wiyi e nder Ɓuraana mum tedduɗo oo, tuma nde wiyi Iisaa ɓiy Mariyam « eehey mon ɓiɓɓe Israayil en, miin ko mi nelaaɗo geno feewde e mon goongɗinɗo ko hakkunde ɗoo e yeeso am ummoraade e Tawraata, mbiɗo weltinira on nelaaɗo goɗɗo maa ar ina wiyee Ahmadu » simoore Safa, kaawise: 6. Hono ganndo gooto ina wiyee Elmukaatilu wiyi: « hakkunde Iisaa e Mohammed, ɓe jam e kise ngoni e mum en, ɓadtiima duuɓi teemedde jeegom. Hono kalabii kañum ne wiyi hakkunde maɓɓe ko duuɓi teemedde joy e capanɗe nay (540), e oon tuma ko e yonta mo wonaa yonta aarabeeɓe nde tawnoo hay huunde alaa ko geno meeɗi lonnginde e ngoolɗoon leñol so wonaa Annabi Iisaa mo jam e kisal ngoni e mum. Caggal ɗuum, refti heen ko Mohammde mo jam e kise ngoni e mum o, ñaawooje annabaaɓe ko adii annabinaa Mohammed, mo jam e kise ngoni e mum, ina taƴondirnoo, kono tan gila nelaaɗo Mohammed mo jam e kisal ngoni ari o addi sariya mum walla mbiyen ñaawoore diina lislaam, gila ndeen alaa fof ko waylaa e sariyaaji makko ngam ɓuraana no ardunoo nih ko noon tan heddorii haa jooni.
Cifteregol jippogol Annabi Iisaa, (JKM).
Hono biyeteeɗo Awsaa saqafi wiyi : mi nanii nelaaɗo (JKM) ina wiya: Annabi Iisaa ɓiy Mariyam maa jippine saanga nde darnga ɓadii, ina laatoo e jippagol makko maa fooyre raneere tal maa yiye to nokku jumaa Dimaska ɗoo, sifaa mum kadi ɗum waɗata ko nokku wayi kono lowre nih, kanko Annabi Iisaa sukundu nduu wonata ko sukundu ɓaleeru kurum, ɓalndu raneeru tal, so tawii o jippiima kadi o naatata ko nder jamaa, o daroo e dow minbara, o wona e heɗtaade yimɓe ɓee. Njiyaa lislamiyankooɓe, yahuuduyankooɓe, e annasaara en ina ngara ɗo makko ɗoo, ɗum wontata kadi ko ɓittondiral haa njiyaa gooto fof ina ɓoosa hoore mum alla e nguleeki ɓittondiral, caggal ɗuum, islaamiyanke noddinoowo ara, noddina, njuulu darnee, annabi Iisaa ina jeyaa e heedɓe caggal ngam ñemmbude Mahdii.
Daartol e nder yonta Iisaa (JKM), hono ɗum joliri ummoraadee Seekh Abuu Elfarja ibnu jawsi e nder njuɓɓudi mum; o wiyi hono Seek Abaa Elqaasim, (JKM) ina laatii oon hoɗnoo ko e caggal caaɗngol, ko o ganndo mawɗo, omo leemnoo defte gannde keewɗe e nder wakannde leɗɗe, omo joginoo almuudo gooto mo o meeɗaa seertude e mum hay ñalngu ngootu, o noddi ɗum o wiyi ɗum: a yiyii ndeeɗoo wakannde, woni heen ko defte, mbiɗo yiɗi mbeddono-ɗaa-mi nde to nder maayo. E nder ɗeen ɗoon defte noon ina heen deftere Ɓuraana timmunde, wakanndee noon ko nde sokaande nde sokiraa kannaar njamndi.
Almuudo o ƴetti wakannde ndee, o nawi nde to maayo too, omo yahatnoo tan, haa o miijii e hoore makko o wiyi: miin kam, mbiɗo ƴoƴi ? Mbiɗo roondii wakannde waande nih teddude, etee mi anndaa ko woni e nder mum, fawaade heen kadi ceerno no wayi tampude e lelnugol ɗee defte nih, ee ndaw ko haawnii ! O darii, o felliti ruttinde wakannde ndee, o ruttini ɗum to galle makko kanko almuudo oo. Nde o yettii to galle makko too, o joƴƴini wakannde ndee, o fayi to Seek, ɗum woni ceernaajo oo. Nde o yettii to Seek, Seekh wiyi mo: aan kam, a werliima wakannde ndee ? Almuudo oo wiyi mo: eey. Seekh wiyi mo nde mberli-ɗaa ndee haa ngaynu-ɗaa, hol ko njiy-ɗaa ? O wiyi: mi yiyaani hay huunde. Seek anndii ndeke o werlaaki wakannde ndee. Seek wiyi mo: mi anndii ndeke a werlaaki wakannde ndee. Seek wiyi mo: aan ko a almuudo am jaɓɗo ɗooftiiɗo ngonno-ɗaa, so mi yamirii ma yo a waɗ huunde, waɗ ɗuum. Waɗ feere ko yaaccii, rutto werloyo wakannde ndee e nder maayo ngoo. Almuudo oo ruttii, ƴettiti wakannde ndee, o yahi, o werlii wakannde ndee e nder maayo ngoo. O darii omo ƴeewa, haa o yiyi junngo neɗɗo ina yalti e ndiyam ɗam, nanngi wakannde ndee mutni ɗum nder ndiyam maayo ngoo, o darii ko juuti omo fadi wakannde, wakannde yaltaani, o fokkiti o hooti. Nde o yettii to Seek, ceerno oo wiyi mo: a werliima wakannde ndee ? O wiyi: eey. O wiyi mo: nde mberli-ɗaa ndee hol ko njiy-ɗaa ? O wiyi : mi yiyii junngo yaltii e ndiyam ɗam, jaggi wakannde ndee, mutni ɗum nder ndiyam ɗam. Seek wiyi mo: ko jooni tigi mberli-ɗaa.
Caggal ɗumɗoon, kanko almuudo oo e ɗum waɗi kaawise no feewi, etee o waawaa naamndaade ceerno oo hol ko addani ɗum werloyaade wakannde defte ɗee. Ndeke ceerno oo ina waɗti hakkile mum e almuudo mum, o faamii almuudo makko koko hersi naamndaade mo geɗe wakannde ndee.
Haa waɗi ñalawma gooto, eɓe njooɗodii, Seek wiyi almuudo oo : aan kaari, aan kam aɗa anndi ko woni goonga fiyaaku beddegol wakannde defte ɗee ? Almuudo oo wiyi mo: alaa. Seek wiyi mo: maa puuntoowo ar e nder aduna aarabeeɓe, ɓe mbiyata oon ko Dajjaal, oon so arii tawata ko hay deftere wootere alaa e dow leydi winndere ndee. O wona e yiɗde fuuntude yimɓe ɓee ngam naatnude ɗum en e diina mo yamiraaka, e ngaan saanga maa geno tellin Annabi Iisaa (JKM), ko kañum warata oon ɗoon puuntoowo; e ngaan saanga hay huunde alaa ko ñaawirtee e nder winndere ndee so wonaa sariya mo Mohammed (JKM), ko ndeen geno jippinta Jibriil, (JKM) o wiya Annabi Iisaa (JKM) : geno yamirii ma yo a ñaawru winndere ndee lisalaam, e dow ɗuum, yah to maayo Jeyhuun, so a yettiima noddaa mbiyaa: eey maa koolaaɗo geno ina waɗɗi e am defte Abaa Elqaasim ! So a wiyii noon, maa geno yaltin wakannde Seek elqaasi ndee, so a udditii wakannde ndee ma a taw e nder defte ɗee deftere Ɓuraana tedduɗo oo, ko ɗuum ñaawirtaa winndere ndee. Annabi Iisaa yaha waɗa kala no Jibriil (JKM) wiyirnoo ɗum: ko ndeen o wontata ñaawoowo winndere ko adii darga. Ko geno tan woni goonga, anndi goonga, yo geno yaafo en.
Jibriil Muusaa Joop
00222 46 56 51 10/ whats app: 34 46 64 47


text:
En kaalat haala festivaal Baba Maal «Blues du fleuve»
Saakitaama ñannde : Hesɗintinaama ñannde :
Hannde en ƴaɓɓoto naalanke mawɗo ene wiyee Baaba Maal. Son teskiima o meeɗii arde e jeewte men, kono addi bismaango ngoo kadi ko sabu omo noddi e ɗii ñale pottital mangal to Podoor ene innire “Blues du fleuve”.
Hikka kadi Baaba Maal noddi, yimɓe mum, kala naalanke, Podoornaaɓe fow, kala paarnotooɗo pulaagu potti to daande maayo ngam siftorde hanki fulɓe, cosaan fulɓe, finaa-tawaa fulɓe eko nandiheen. Ngol ɗoo woni lawol sappo e tataɓol ma o wadata ko waynii. Ma o haalan min hono ɗum woori ? Holko woni fandaare nde ? Hono Podoornaaɗe njaɓɓori ko waynii ? et Kadi holko woni programme o. Men kaal kadi haala taariinde, piilki, yooro, waylo waylo weeyo e mballondiral.


text:
Deftere ɗimmere Muhammadu Faliilu Sih yaltii, ina tawee ɗoo : ƊOOYENE
-
Assalaamualeykum,
ko ardii fof ko weltanaade ceerno Muhammadu Faalil Sih, e duwanaademo juudde nguurndam e moxxude battane.
Naamnal am ko so nezzo yizii e defte hee, holno wazata haa daña heen?
Ngonmi ko zoo e leydi men ITALIE, njeyaami ko toon e wuro men Madiina Gunaas, (SN). Mbezo hatojini heen no feewi.
.Tong: +39 35 18 34 71 36
.E-mail: pulaagu.srd5@gmail.com
On njaaraama,
on mbeltanaa,
on duwanaama!
Siraaji jallo Piacenza (IT)
-
Mi salminii on,
Mbezo yizi habreede kala ko faati e joljole golleeji mon paayodinzi.
On njaaraama.
-
-
Eywa mi jami


text:
BADEL:
(waato amsa an-nditinamji ma) Bee Ballol ADAMAWA:
1 Hubbirde nder Ladde
2. Mase chaka Ladde= bu’e na’i.
3. Ndottiwa dou sudu wakkude dou yasi= hiite bee shuurde.
4. Nyamai bui nebre
5. Ilam tari wande = ‘yiiri bee haako.
6. Chilal Jorngal hosi kusel jorngel jodi dou leggal jorngal
7. Tulluka Wali Yasi
8. Na lingu na ngawowo= asar didi.
9. Sambo kodo kunu= yoo fida-fida na? To mi fuddi on mbaawataa yam.
10. Kanka woni kanka = ko saldori Nasaara.
11. Mamma mairugel degge
12. Alluha chaka tapaje
13. Fe’aa mayo maira donka= shuumiido.
14. Legga Pam Bali arro
15. Nyawe dou ranei
16. Dendengre duda gudere
17. Madi kolowa chaka ladde= bali dubbi.
19. Lelwa diwata biyum lada= bin-ngel ronan Kuude saari.
20. Pargal hautata be nyanyare= Kuude didi feeri-ndirde kawtata.
21. Mamma Kuchukuchu ardini mamma kacha kacha = puldebbo bee buuwirdi.
22. Mo burai jereru vi wadan jawleru = mo pamarum saldori, wi wadan mawdum.
23. Mo harai mo haaruna
24. Bocchol dou boodi
25. Rendere chaka tappir de
26. Koogal tawi jiire, biriji bendi ngaska wasaka
27. kude hebi huwoowo
28.Balayel timmini vagaje
29. Mamma wama wama
holtata= mottigal hottolo. (kin-ndeere)
30. Pamara tijjinga Allah = loo-nde.
31. Manga tijjinga Allah= danki.
32. Mbuubu ngu bedol
33. Mbedu mama fotanko= asama bee leddi.
34. Chelbol dowi mayo =
35. Mi yaha chaka mi ilata, mi yaha sera mi ila = Labi.
36. Mo wuwai julurde wuwan lumo
37. Sewaku Adda alarba, bidda chobbel e nafki fidda tummugel
38. Baarugo mbembal harnata belaado
39. Ferade ma subtaka jakko feretede
40. Ko nga sawi kanjum nga hachchata = ko a numata a wolwata.
41. Daudo hisan nange
42. Mo Allah wuji furdata
43. Ndodiido jalata fukkirdo
44. Mo erai mayo jalataa mo ngilangeru ngati
46. Fuddi haadi ba witcho faaburu = kumaare fuddiri haahaa-nde.
47. Be viya ma nda ndu, a viya nda yabande maaru.
_______________
Ko a tawi mi jaabaaki ma fu, don nder kuuje didi: 1- Koo mi an-ndaadum.
2- Koo haa an-ndaa-ngal am naa dum an-nditinamji. Dum Ballol on.
Mosamman bana ragareeji do: 37,38,42,43,44,47.
Wallaahi a habdi masin, to en do ngada bannin en beddoto, en lornan hakkiilo dow dem-ngal men.
Say a yecca Amin luttudum ko mi heftay kadi, a wo’ina haa mi woofi bo. On gettaama.
Geccitaaji Fulbe Adamawa
BADEL:


text:
Maali
Maali (fr. Mali) ko leydi e Afiriik. Mbertudi leydi ndin ko 1.240.192 km2, jamaa hoɗuɗo e mayri no hewtaynoo fewndo hitaande 2016 yimɓe 17.994.837. Laamorde (kapital) leydi Maali yo Bamako (1.926.748 (2012)).
Maali yo leydi gorgal Afiriik. Kayri ɓuri fuu mawnude e leyɗe gorgal Afiriik fuu. Endi hawti keerol e Gine, Senegal, Burkina Faso, Koddiwaar, Nijer e Aljeri. Hooreejo ndii leydi ana wi'etenoo Bah N'Daw. Kanko woni kaananke ɗiɗobo e ley jamaanu demokarasi iwde 1991 warde hannden. Gila lewru awril 2012 kuudeta liɓi mo o yahi o fattoyii Senegal.
Demography[taƴto | taƴto ɗaɗi wiki]
Maali: Demography 1961-2003
Seeɗa e taariika Maali[taƴto | taƴto ɗaɗi wiki]
Maali ina wi'etenoo e nder laamu Tuubakooɓe Sudaan (leydi ɓaleeɓe), ko caggal jeytaare mayri e hitaande 1960 hooreeɓe ɓee cuɓi innde "Mali" joopiinde laamateeri taarikayankoori ndi jamaanu Sunnjata Keytaa ndii (teemedannde sappo e tataɓere). Laamɗo arano oo laatii Moodibbo Keytaa, nde o ƴetti laamu nguu o fuɗɗi siinude yuɓɓo dawrugol soosiyalismu kono ɗum yirbini faggudu leydi ndii ɓeydi iñcuru renndoyankooru. E hitaande 1968, koninkooɓe folli mo e dow ardungal Muusaa Tarawore. Oon laamii haa 1991 nde jamaaji Afirik keewɗi puɗɗinoo lamndaade heyɗitinoore dawrugol tuugiinde e demokarasi kono o salii kus waylude laamu makko. Nde yimɓe ɓee yaltunoo seppooji to saare laamorde Bamako o felli e maɓɓe, yoga e maɓɓe maayi. Ɗum ɓurti hirjinde murtital ngal haa larme oo folli mo e dow ardungal Ahmadu Tumaani Tuure. Oon yuɓɓini woote o hokkiti siwiljo laamu nguu, ɗum ko Umaar Konaare. Nde oon timmini happu mum Tumaani Tuure warti kadi e nder dawrugol Maali fooli e woote laatii persidan haa folleede mum 2012. Polluɗo mo oo, ɗum ko Amadu Sanogo, wi'i ko sabaabe ɗaatere makko waɗi si konuuli murtuɓe Tuwaaregɓe e lislaamiyankooɓe naati hakkunde janwiye e awril 2012 e nano leydi ndii riiwi konu Maali nguu, oon tuma ɓe pecci ndi ɓe njaltini e fewjoore laamu Bamako. Ɓe ewnii jeytal-hoore leydi maɓɓe ndi ɓe inniri Azawad. Haa hannde ko ɗon wonaa. Barki Alla e ko CEDEAO (Dental Faggudu Leyɗe Afirik Hiirnaange) kammbani koninkooɓe Maali ɓe, ɓe ɗalii ardungal leydi ndii e juuɗe persidanjo laamu cabborgu, ɗum ko Jonkunda Tarawore kono hay gooto anndaa ko ɓe ngoni e mum. Lasindiiɓe duuɗuɓe ina cikki haa jooni ko kamɓe njogii laamu nguu. Leyɗe CEDEAO ɗee ina mbaɗi lelngo naɓugol konunkooɓe 3500 ngam dahitugol nano Maali wartira ɗum e ley laamu nguu kono haa jooni lelngo ngoo huumnaaka taho, hino tamƴinaa non nde ngo huumnee ko ɓooyataa. Lislaamiyankooɓe ɓee mbonnii ko heewi e keyeeji finaa-tawaaji nano Maali yeru laadiiji (genaale mahaaɗe) waliyyaaɓe teeŋtii non to saare Tombutu, ɗum non waddanii ɓe feloore aduna Alla oo fuu.
Seeɗa e wertaango Maali[taƴto | taƴto ɗaɗi wiki]
Maali ana heerondirii e Moritani, Senegal e Gine hedde hirnaange, Nijer hedde funnaange. Aljeri hedde saahal, Koduwaar e Burkina-Faso hedde ɓaleeri. Njaanji Maali yo kilomeeteruuji 1.240.000. Maali ɓuri mawnude Faransi laabi ɗiɗi. Leydi ndiin ana mawni sanne.
Maali ana woɗɗi maayo geeci. Maayo Nijeer e Senegal ana ley Maali. Weendu Deeboy nduu ana ley Maasina, hakkunde Mootti e Gunndam. Kaaƴe ana keewi e Maali: hono hayre Bannjagara, hayre Ommbori e Adara-Ifora hedde Aljeri. Nokku Mootti ana wooɗi sanne. Fulɓe ana koɗi toon.
Leƴƴi Maali ana keewi. Maaliŋkooɓe yo Bammbaraaɓe, Seɓɓe, Boobooɓe, Senufooɓe, Saraŋkulleeɓe, Safarɓe, Burdaaɓe, Haaɓe e Fulɓe. Golleeji maɓɓe yo demal, awgal, margol daabaaji, golle ñeeñal e sarawiisinkooɓe.
Ŋenndi Bamako ɓuri mawnude. Yimɓe ana keewi toon. Endi jogii luube, eɗe mawni! Luumo ngo toon, aɗa waawi soodude kulle fuu aɗa yiɗi.


text:
Abbo ousmanou laati ɓi pullo taanu fulɓe dañƴaaɗo hitaande 1936 nder yeɓre Wina ha Diiwal Adamawa Cameroon.
Abbo jaŋgi deftere Qur’aana yowti ɗefte goɗɗe ɗe diina.O sooyi baabiraawo maako gilla O duuɓi sappo e ɗiɗi 12 gilla nden o warti tokkowo mota. O ekkiti laañyugo moota, hitaande 1956, O heɓɓi ɗerewol seɗuye baawal laañyugo sai o fuɗɗi laañyugo ha mootaaji Alhadji Mohamadou Pantani Garoua. Sese o nangi fillu, bawo man o jaɓi ñyamaande ha banki o soodi mootaji o jokki fillu maako.
Bawo duuɓi seɗɗa o yajjini fillu maako heedi durngol, Sana’a, ndemri, laañyol e filluji goɗɗi. Company Alhadji Abbo Maïscam laati Company remowa butaali ɓurdunga ha lesdi Camaroon
Alh Abbo woodi hotel ha nder wuro Garoua indaanga St Hubert. Oɗo maari juuɗe nder Saanaji Laañyol ha leddi woyla Camaroon fu.
Alh Abbo woodi tokke na’i 10.000 ha lesdi Camaroon wala ba maaji andiraaɗi be tokki GUDAALI AMOA. O laati gooto nder hoore en Company kantu nga NOSUCA.
Alh Abbo woodi saare mapindiire ha nder wuro N’Gaoundéré Saare maako laati ɓurdunde ha Cameroon ko yahanta duuɓi 60, nden O woodi Saare yottunde haaja mapindiire nde gakkata hectare 3.5 ha nder wuro Yaounde laamorde lesdi Cameroon.
Alh Abbo latti baabiraawo ɓiɓɓe 36 teeriɗɗiraawo rewɓe 4.
Alh Abbo latti goto nder marɓɓe njawdi e burduɗo marral njawdi ha lesdi Cameroon hande.


text:
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndal Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal Ibraaniyya (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.
jokku taro
Like this:
Like Loading...
Ko ñalnde Mawbaare (Talaata) 1 Mbooy
(Mars) 1977, he saanga beetawe, Koolaaɗo Kuuɓal Fedde Ngootaagu
Afrik garwaniijo o maayi he nder dummbirdu 52 to Camp Boiro,
Konaakiri leydi Lagine (la Guinée).
Duuɓi cappanɗe nay e ɗiɗi (42)
njawtii caggal ko ɗum waɗi, kono sukaaɓe Afriknaaɓe heewɓe
nganndinaaka holi oo ɓiyɗo Pullo, gorko Afriknaajo, kaɓanaaɗo
ngam rokkitde Afrik jeytaare e ndimaagu mum. Hare hakkilantaagal e
ñeeñal nde o sippiraa he nder batuuji winndereyankeeji, ɗi he nder
mum en hay añɓe makko ene keɓtini haayaneede mo konngol e laaɓtude
makko jiyanɗe. Darnde makko he mahde ngootaagu leyɗeele Afrik ngam
haa mbaawa tabitin’de nguun ndimaagu e ndeen jeytaare ko huunde
seedtinnde.
Jokku Taro
Like this:
Like Loading...
Sammba Jabare Sammbu ko ciftinatnooɗo
Senegaal hanki mum. Hanki binndaaɗo he jimɗi awluɓe e gaaaci
wammbaa. Hanki ngootaagu pinal e daartol haa ɓuri teeŋtude hakkunde
Haalpulaar en e Jolfuɓe.
jokku taro
Like this:
Like Loading...
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...
Ñalnde 5 Mbooy (Mars/March) 2008,
pulaar waasii gooto e yiɗɓe mum. Korsinnooɗo pinal Fulɓe, rokki
nguurndam mum fof ngam ƴellitaare ɗemngal pulaar. Ganndunooɗo
ɗemngal wuurnata ɗum ko haaleede kono alɗinta ɗemngal, ɓeyda
yaajnude pinal joom mum en, ko winndeede. Doktoor Sonja (Soña)
Fagerberg-Diallo, sabu kanko njiɗɗen haalde, yarlitinanoomo
nguurndam fof ngam janngude e jannginde Pulaar; o wiɗti o winndi o
muuli defte Pulaar.
Jokku Tarao
Like this:
Like Loading...
Winnditaade daartol Senegaal ngam
rimɗitin’de hakkillaaji ɓiyɓe leydi ndii, ko ɗuum woni fayndaare
goomu daartiyankeeɓe wittooɓe umminɓe eɓɓaande ngam winnditaade
daartol Senegaal kuuɓnungol ngol ene tijja maa won noogaas e joy(25)
tummbitere .
Jokku Taro
Like this:
Like Loading...


text:
Hoodere laaci ko pooyel baɗngel laaci, tuubakooɓe mbiyata nde ko hoodere jogiinde saayaande walla sukndu, japonaaɓe mbiy nde hoodere fittoore, ɗuum hollirta tan ko mbaadi mayre e cooynam, e nde seerti e koode jalbooje e ndowgu.
Sahaaji ni, hoodere laaci ina ɓura Wadda jalbude, haa nde yiyo e gure mawɗe, ɗo koode caɗti yiyde, no hoodere laaci Hale-Bopp feeñnoonde hitaande 1997.
Laaci hoodere nde ina juuta fotde miliyoŋaaji capanɗe kilomeeteer, so ɗe ɓadiima naange, gaaluuɗe majje baɗɗe penndiɗam e punndi ngulat mbawña, suurka haa fiya saayaande, nde muura aaludere nde fotde miliyoŋ kilomeeteer tekkeendi.
Laaci ki soomi ko laaceeje ɗiɗe ɗe njiyda:
1- Laaci plasma, kiin ko henndu naange jikondirta e molle (molécules) gaaluuɗe ɗe nde ki sorto, ki juuta ko ɓuri 100 miliyoŋ kilomeeteer.
2- Laaci ngoɗki ki ko punndi, gabbe ɓoccitiiɗe aaludere sabu duñngo caafe naange, kiin laaci heewi ko ooñaade no wafdu ni, e ki juuta fotde miliyoŋaaji 10 kilomeeteer, e ki wallita waraango ngeɗon ngontowon koode ciirtotooɗe ɗe keewɗen yiyde jamma.
Koode laaci, ko geɗe jilloteeɗe weeyo men, ɓuri lollude e majje ko hoodere Halley, ndeen so yiyaama, hade nde artoyde ko maa timma duuɓi 76, ɗuum firti, ko neɗɗo yiyata nde laabi ɗiɗi ko naamni ko juutde balɗe.
Hoodere laaci yilliinde men hikka nde, hono Neowise, ɓuri ɓooyde ko wirnoto, sabu nde artoyta ko ɗo e duuɓi 6800.
Annduɓe mbewu ina korsini koode laaci sabu eɗe coomi ko heewi e geɗe fuɗɗoode seto-naange, tuufeeje mum gadane, gila e duuɓi miliyaaruuji 4.5 caggal.
Kono nde wonnoo gaaluuɗe majje heewaani diwde kiloometruuji seeɗa, won e majje ɗe naange saaynata haa laaɓa, tuma nde ɗe ɓadii nge.
Ina jeyaa e ɗe naange saayni hoodere laaci wiyeteende Ison hitaande 2014 so oɗon teskiti.
Windande: Diahammadi


text:
Ñalnde Finaatawaa Fulɓe Winndere to Gambia Koolol 8 Waɗaama
Ñalnde 26 Bowte (decembre) 2020, Fulɓe Adunaaru ndentoyii to Basse, leydi Gambia, ngam mawnin’de pinal e finaatawa Fulɓe. Ko ngol ɗoo woni koolol jeetati, gila ɓe puɗɗi yuɓɓin’de ɗiin-ɗoon ñalɗi. Bakkorde koolol ngol hikka ko “Ndaroɗen Ndannden Pulaagu”. Eɓɓo Ñalawma Finaataa Fulɓe Winndere ( International Fulɓe Cultural Festival Day) fuɗɗii ko he potital sukaaɓe Fulɓe he nder facebook, caggal jeewte e gostondiral hakkillaaji he ko yowtii he wuurnude ɗemngal Pulaar e pinal Fulɓe ɓe cosi (cinci) ɗerewol facebook, Fulbe Africa, ko he ɗuum yuɓɓin’de o ñalawma jibinaa.
Gila ndeen ne ñalawma oo ene ɓeydoo yuɓɓude, yooɗde e mawnude. Adan waɗetenoo ko he saaluuji kono hikka waɗoyaa ko Basse Mini Stadium he tawtoreede naalankooɓe heewɓe ko wayno Ndonngo Daara, Kadia (Kajja) Kande (la Princess du Fouladou), Bobo Dimo, Baba T, Black Dragon, e Boy Bambaaɗo.
Eɗen teskoo rawane, sate mawɗo umminooma Nageria e gardogol hooreejo fedde aynaaɓe Nigeria “Mi Yettii Allah”, wonndude e jimoowo maɓɓe ŋanaa, Hawwa Pullo Gombe, naalanke darjuɗo he nder winndere Fulɓe.
Ñalawma o ene heewi waɗde kadi he tawtoreede Faatumata Bah-Barrow, joom-suudu Adama Barrow, Hooreejo leydi Gambia, e denndaangal yontaaɓe Fulɓe Gambia. Hikka ne, hay reeno-reeno covid-19 haɗaani yimɓe ɓee nootitaade he keewal. Ñaantule, ɓoornateeri ganni e cuɗaaji fulɓe fof yaltinaama ndeen ñalnde. Kono kadi Kadia Kande jirwinii jamma o.


text:
Antonio Guterres toɗɗaama ñalnde 6 oktoobar 2016 yo lomto Ban Ki-Moon e ngardiigu Fedde Ngenndiije Dentuɗe. O ƴettata golle noon ko ñalnde 1 saawiyee 2017. Kanko Antonio Guterres, ko o portugaalnaajo, neɗɗo kumpitiiɗo laamu, sibu o ardinooma leydi Portigaal. Ko o neɗɗo gannduɗo Fedde Ngenndiije Dentuɗe (FND) sibu o woniino Komiseer Toowɗo Mooliiɓe FNG, fotde duuɓi sappo, omo ɗannoo e winndere ndee kala, alaa ɗo o heddi. Ina anndaa, e duuɓi 50 paaɗi ɗii, ko fiyakuuji mooliiɓe, mooliiɓe sabu golwole, mooliiɓe sabu heege, mooliiɓe sabu musibbaaji weeyo, ekn njogori wonde caɗeele ɓurɗe teeŋtude e winndere ndee. FNG ina heewi cate, ɗum noon arde ina humpitii njuɓɓudi ndii ina walla no feewi waawde gollinde ɗum ko ɓuri yaawde : Gila e PNUD (Ƴellitaare), PAM (ballal nguura), HCR (Mooliiɓe) Unesco (Pinal), ONUDC (Dorog), UNFPA (Yimɓe), PNUE (Sato) ; ONU-Rewɓe, ONU-Koɗki, FMI (Kaalis), BM, FAO e FIDA (Ndema), ONU-Sida e fotde calɗi sappo goɗɗi : ko miliyaaruuji dolaar potɗi huutorireede no feewi hoto jawdi bonde.
Jaɓɓorgo BAB Leyɗe e yimɓe Antonio Guterres, hooreejo keso F.NG.D. (ONU)


text:
Fedde Ɓamtaare Pulaar e Muritani yuɓɓinii ñalɗi miijagol e kuccam Fedde ndee, tuggi alkamiisa 6, haa aset 8 settaambar 2012. Ngool miijagol foti yuumtude ko e lelnugol kuccam kesam e laabi kesi wonannde fedde ndee.
Fedde Ɓamtaare Pulaar e Muritani yuɓɓinii ñalɗi miijagol e kuccam Fedde ndee, tuggi alkamiisa 6, haa aset 8 settaambar 2012. Ngool miijagol foti yuumtude ko e lelnugol kuccam kesam e laabi kesi wonannde fedde ndee. Ɗi njokki ko golle fedde ndee ummanii gila abriil 2011, golle keblugol Batu mooɓondiral e fawaade e kuccam kesam.
Ko ɓuri heewde e cate fedde ndee tawtoraama ɗii ñalɗi : Kayhayɗi, Nuwaadibu, Suwoyraat, Likseyba, Jinkeere Faraa Liitaama, Ɓoggee, Sehilbaabi, Arafaat, Daar Nayiim, El Miina, yantude e hooreeɓe teddungal e hooreejo Fonadh e jagge goɗɗe Fedde ndee. Fof noon waɗi ko gardagol Jibriil Jiggo, karallo ko faati e ɗeen geɗe.
E ɗee balɗe tati tawtoraaɓe ɓee mbaɗii seedantaagal luggiɗinangal fedde ndee ngam yuurnitaade hol to nde jogii semmbe e ɗo nde leefi ; ɓe mbaɗii yiito (diagnostic) fedde ndee to bannge njuɓɓudi ngam feeñninde hol ko fotata wonde, e ko fayi, njuɓɓudi potndi tammbaade payndaale kese ɗee e golle kese ɗee; ɓe mbaawii kadi joopaade golle potooje ardineede e ko fayi ngam ƴellitde fedde ndee.
Ɗumɗoo fof noon maa siimte, tonngee, hollitee batu mooɓondiral ngaroowu. Ko ndeen miijooji kesi ɗii njaɓetee walla calee.
Ñalɗi ɗii njoofiri ko njillu to nokku ɗo galle Pulaar foti maheede ɗoo e wuro Nuwaasoot ngoo.


text:
20 oktoobar, ina wayi no o joofnii golle pirtugol juɓɓule leydi makko, omo waawi laamaade kaaɗdi nguurndam makko so o welaama. Ñalnde heen o yuɓɓini woote toɗɗagol 113 depitee parlemaa mo o fusnoo e lewru mee sabu tan enndii luulndaade mo, saliima mbayliigu doosɗe leydi. Ñalnde 4 ut o yuɓɓiinnoo woote ngam firtude dottugol manndaaji hooreejo leydi ndi : e nder doosɗe Niiseer, hay gooto waawaano laamaade ko ɓuri manndaaji ɗiɗi, woni duuɓi sappo.
Nii woni, woote gardagol leydi potnooɗe yuɓɓineede e maayirɗe hitaande nde, ɗo o fotaano wonde hay kanndidaa, kaaytii. O yantini heen nanngude e dummbude kala luulndiiɗo.
Caggal Muritani, Madagaskaar, Gine, Niiseer yantii e doggol kulɓiniingol kuudetaaji militeer e Doosɗe leydi kewɗi e hitaande 2009 e nder ko anndiraa Afrik Farayse. Ɗum jiydaa e woote ɗe laaɓaani jiuɓɓinaaɗe to Konngoo, to Gabon, walla woote doŋkaaɗe yo njuɓɓine, duuɓi joy jooni, to Koddiwaar.
Ɗee geɗe fof, teeŋti noon e ko dogata Niiseer hannde ko, ina ngaddana yimɓe fof joopaade Pari, sabu nafooje mawɗe jogii to Niiseer, so oogirɗe biyeteeɗe Uranium. Mammadu Tañnjaa huninoo ɗooftaade doosɗe leydi ko yeeso Sarkosi (mbele o falaano ɗemngal ?), o waklitii ko ñalnde o aafata haayre oogirde Imuraren, oogirde uranium moolanaande, wonnde rewo Niiseer, nde nganndu-ɗaa foti gollaade ɗum ko sosiyetee Farysenaajo biyeteeɗo Areva, mo mawɗo mum ɗoftunoo Sarkosi e njillu mum to Niiseer. Ñalnde o habrata juɓɓingol referaandoom, Alain Joyandet, Kuuɓal leydi Farayse ko fayti e gollondiral ina tawaa, Anne Lauvergeon, hooreejo Areva ina tawaa. Farayse ina etoo fiɗɗaade wonde alaa ko woni e ko dogata Niiseer ko, kono hay gooto heɗaaki haala mum, sibu « ko ɓuuti hollinii », so oo uranium.
Ko ɗum tagi, Mammadu ina tuugii ɗo tiiɗi. Hay so CEDEAO yowii leydi ndi, sikkaaka so ɗum maa addan ndi yahrude caggal. Yanti heen, warngooji baɗɗi to Gine ñalnde 28 settaambar ɗi, njejjitinii heewɓe kuudetaa jamyamo mo Tañnjaa waɗi o, no haalpulaar en mbiyrata nii : « ko ɓuri baagal yanii e woyndu » !
BAB
CEDEAO yowii Niiseer
Ñalnde talaata 20 oktoobar Mammadu Tañnjaa yuɓɓinii woote toɗɗagol 113 depitee. Woote ɗe mbaɗaani fitina. Ina wiyee wonde ko wootoyi ko, ko seeɗa, nde tawnoo luulndo politik e pelle renndo ko gedduɗe woote ɗe. Yanti heen, aduna oo kala ɗaɓɓiino yo woote ɗe njowe, walla kam ndirtinee. CEDEAO fadaani haa njeñtudi woote ɗe njalta, fellitii yowde Niiseer e waasde heptinde woote ɗe.
E nder bayyinaango saaktaango ñalnde talaata 20 oktoobar, hooreejo CEDEAO, hono Umaru Yar’Adua hooreejo leydi Niiseriyaa, wiyi wonde «woote ɗe no njuɓɓiniraa nii ko hutaade hooreeɓe CEDEAO ɗaɓɓunooɓe yo ɗe ndirtine, tee eɗum hollita wonde ardiiɓe leydi Niiseer ko fellitɓe jokkude yaɓɓude laabi sariya leydi ndi ». O jokki, «CEDEAO heptintaa ɗee woote tee Niiseer wontaa tawtore batuuji hooreeɓe dowlaaji kam e batuuji hilifaaɓe fedde nde ». Kono tan ɓe ngoppaanii Tañnjaa mosel : ɓe toɗɗiima masloowo, Niiseernaaɓe ina noddaa e batu diisnondiral ñalnde 30 oktoobar 2009 to Abuja.